Aktor 'That '70s Show' Danny Masterson dipenjara 30 tahun, rogol dua wanita

(Danny Masterson ketika mahkamah / REUTERS)

LOS ANGELES, 8 September- Pelakon siri 'That '70s Show' Danny Masterson dijatuhi hukuman penjara 30 tahun kerana merogol dua wanita yang pada Khamis.Pelakon berusia 47 tahun yang juga penganut agama Scientology, membintangi siti TV komedi retro selama lapan musim sehingga 2006, telah disabitkan pada Mei.Juri bagaimanapun melepaskan Masterson atas tuduhan merogol seorang lagi wanita yang juga bekas teman wanitanya.Hakim Charlaine Olmedo dari Mahkamah Tinggi Los Angeles menjatuhkan hukuman maksimum yang dibenarkan oleh undang-undang. Masterson, yang telah dipenjarakan sejak disabitkan kesalahannya, akan layak untuk parol dalam tempoh 25 tahun.Kes itu menarik perhatian umum kerana Masterson bertemu mangsanya itu melalui Gereja Scientology, dan pengadu berkata organisasi itu tidak menggalakkan mereka menghubungi penguatkuasa undang-undang.Gereja Scientology menafikan dakwaan itu dan berkata agama tidak sepatutnya menjadi isu dalam kes tersebut.Mangsa mendakwa Masterson membius dan merogol mereka dalam kejadian berasingan antara 2001 dan 2003 di rumahnya di Hollywood Hills.Hadir di mahkamah bersama isterinya, pelakon Bijou Phillips, dan abangnya, pelakon "Malcolm in the Middle" Christopher Masterson, Masterson menunjukkan sedikit reaksi ketika wanita itu memberikan kenyataan. Dia turut ditawarkan peluang untuk bercakap, tetapi menolak."Saya maafkan awak. Penyakit awak bukan lagi milik saya untuk ditanggung,” kata seorang mangsa yang dikenali sebagai Jane Doe 2 dalam kes itu.Wanita itu, yang merupakan ahli Gereja Scientology ketika dia bertemu Masterson, menyifatkan organisasi agama itu sebagai pelindung untuknya namun berkata dia diganggu dan diugut oleh gereja apabila dia cuba bercakap tentang dirinya dirogol.Mangsa lain, yang dikenal pasti sebagai Jane Doe 1, berkata ibunya adalah seorang penganut Scientology yang menafikan kewujudannya selepas dia mengkritik kumpulan itu semasa perbicaraan."Saya tidak memilih untuk dilahirkan dalam Scientology sama seperti saya tidak memilih untuk dirogol," katanya, menuduh organisasi itu berusaha untuk menutup mulut dan menakut-nakutkannya dalam kes berkenaan.Pelakon "King of Queens" Leah Remini, bekas penganut Scientology dan pengkritik organisasi itu, berdiri sambil memeluk Jane Doe 1 ketika dia memberi kenyataan di mahkamah.Mangsa memberitahu hakim bahawa Masterson merosakkan hidup mereka dan meminta dia menerima hukuman penjara seumur hidup."Mangsa kuat, mereka komited untuk memastikan keadilan ditegakkan dan hari ini mereka mendapatnya," kata Timbalan Peguam Daerah Reinhold Mueller.Peguam bela Shawn Holley berkata Masterson merancang untuk merayu hukuman diringankan dan menyifatkan keputusan perbicaraan tersebut sebagai kesilapan besar.Tuduhan terhadap Masterson menjejaskan kerjayanya. Apabila dia pertama kali dituduh melakukan serangan seksual terhadap beberapa wanita pada 2017, dia dipecat daripada siri Netflix "The Ranch."-REUTERS


Fateha Nasleen dinobat sebagai juara Bintang Kecil RTM 2023

KUALA LUMPUR, 4 September 2023- Fateha Nasleen Suhailin atau dikenali sebagai Kiki dinobatkan sebagai juara Bintang Kecil RTM 2023.Kiki yang berasal dari Sabah turut memperoleh kemenangan berganda apabila turut diumumkan selaku pemenang bagi Persembahan Terbaik.Pertandingan yang berlangsung meriah di Arena Gemilang, DeTAR Putra, Universiti Malaysia Sarawak (UNIMAS), Kota Samarahan, Sarawak itu menyaksikan Kiki membawa pulang hadiah sebanyak RM20,000 berserta trofi, sijil dan hadiah iringan serta hadiah Persembahan Terbaik sebanyak RM4,000."Naib juara pula menjadi milik Nurfarina Farha Abdul Zahir dari Selangor yang membawa pulang hadiah wang tunai RM15,000 disusuli tempat ketiga dimenangi oleh Wa’ie Mohd Zain dari Johor, memenangi wang tunai sebanyak RM10,000. Pentas sama menyaksikan Mohd Alif Ikmal Danial Azawan dari Sabah dipilih memenangi Bintang Pilihan Prodigy manakala lima finalis yang lain, masing-masing membawa pulang wang tunai dan hadiah saguhati bernilai RM5,000, sijil berserta trofi," jelas RTM menerusi satu kenyataan.

(Barisan pemenang dan finalis Bintang Kecil RTM 2023)

Hadiah kepada pemenang disampaikan oleh Menteri Utiliti dan Telekomunikasi, Datuk Julaihi Narawi yang telah hadir bagi mewakili Premier Sarawak, Datuk Patinggi Tan Sri Abang Johari Tun Openg.Kemuncak Bintang Kecil 2023 turut diserikan dengan persembahan artis jemputan, Dayang Nurfaizah, Ernie Zakri, Luca Sickta, Kmy Kmo dan Hijrah Yahya yang menghiburkan penonton dengan lagu popular masing-masing.

(Menteri Utiliti dan Telekomunikasi, Datuk Julaihi Narawi menyampaikan hadiah kepada naib juara,Nurfarina Farha Abdul Zahir diiringi Ketua Pengarah Penyiaran, Datuk Suhaimi Sulaiman)


Paris Hilton di KL pada 13 September depan

KUALA LUMPUR, 30 Ogos- Selepas kali terakhir, selebriti terkenal Paris Hilton berkunjung ke Malaysia pada 2015, pelantun lagu Stars Are Blind itu akan kembali lagi ke negara ini, September depan.Menerusi satu hantaran di laman X, Hilton berkata dia tidak sabar untuk menemui peminatnya di negara ini dan akan menghadiri majlis pelancaran minyak wangi keluaran terbarunya pada 13 September."Hai Malaysia. Tidak sabar bertemu dengan anda pada 13 September ini untuk pelancaran minyak wangi saya pada pukul 4 petang," katanya.Majlis pelancaran itu akan diadakan di pusat beli belah terkemuka di ibu negara, namun butiran lanjut sama ada sesi khas bertemu dengan peminat akan diadakan atau sebaliknya masih belum dapat dipastikan.Hilton, pertama kali ke Malaysia lapan tahun lalu atas undangan mengadakan persembahan di Empire City, Damansara Perdana bersama kumpulan K-Pop, 2AM.Sudah berumah tangga sejak 2021, Hilton kini tidak lagi aktif dalam bidang seni namun lebih fokus kepada perniagaannya.Jutawan waris rangkaian hotel terkemuka dunia itu baru-baru ini mengumumkan kelahiran anak sulungnya melalui kaedah ibu tumpang.Hilton menamakan anak lelakinya itu, Phoenix.


Usia bukan penghalang Datuk Johari Salleh untuk terus berkarya

KUALA LUMPUR, 31 Ogos - Pengalaman lebih 60 tahun dalam arena muzik tempatan mendorong bekas Pengarah Muzik RTM, Datuk Johari Salleh untuk terus berkarya demi meningkatkan koleksi muzik Melayu untuk dijadikan warisan kepada generasi muda.Meniti usia 83 tahun, Datuk Johari Salleh berpandangan, kemajuan dunia digital era semasa memberi peluang kepada penggiat muzik muda mencipta lagu dengan lebih mudah serta menarik perhatian kalangan peminat muzik, terutama muzik orkestra.

"Berbanding zaman dahulu dengan sekarang, saya boleh melihat banyak perubahan, banyak perkembangan kerana ada daripada idea mereka itu berbeza dengan orang lama, itu yang membuatkan orkestra itu cepat maju," kata Johari.Tambah Johari, lagu-lagu patriotik yang sering dimainkan menjelang sambutan Hari Kebangsaan, seperti Malaysia Berjaya, Bahtera Merdeka dan Tanggal 31 Ogos adalah khazanah negara yang akan terus kekal malar segar."Sempena Hari Merdeka ini, saya rasa kawan-kawan saya jika mereka masih ada lagi yang pernah bekerja dengan saya dahulu, juga kawan-kawan yang di luar dari RTM, saya rasa walaupun kita tidak lagi berkhidmat dengan kerajaan tetapi kita masih boleh menyumbang kepada negara, kepada perkembangan muzik dan lagu supaya muzik kita ini tidak ketinggalan dalam arus perkembangan," katanya.Lagu popular yang dihasilkan Johari dan pernah mendapat penghargaan di Seoul Song Festival Korea pada tahun 1979 ialah Gadis dan Bunga dan juga Kasih Sayang.


Konsert sulung Faizal Tahir selepas 17 tahun

KUALA LUMPUR, 3 September- Penyanyi, komposer dan penulis lirik Faizal Tahir muncul dengan konsert sulung selepas 17 tahun.Konsert Aku Faizal Tahir Live In Kuala Lumpur itu diadakan di Dewan Merdeka, Pusat Dagangan Dunia (WTC).Anak kelahiran Kuala Lumpur turut berkongsi kembara 17 tahun pembabitannya dalam konsert berdurasi dua jam itu.Faizal, 45, turut menyampaikan 21 lagu popularnya yang sering menjadi siulan pendengar dan peminat antaranya Santai, Gemuruh, OK, Ragaman, Sampai Syurga, Assalamualaikum, Cuba, Karma, Bencinta dan Mahakarya Cinta."Saya memilih WTC sebab banyak perkara manis antaranya mengadakan persembahan berskala besar di sini. Selain itu suasananya selesa dan sistem bunyi yang baik," katanya kepada kira-kira 2,000 penonton.Konsert itu juga memberi peluang kepada peminat yang sudah lama menantikan kemunculannya.

Pelakon veteran dan pelawak Sabri Yunus diundang sebagai artis jemputan menyanyikan lagu patriotik Faizal berjudul Negaraku dalam versi dikir barat.Datuk Seri Siti Nurhaliza turut hadir memberikan sokongan kepada Faizal Tahir dan sempat menyanyikan lagu Dirgahayu bersama Faizal Tahir.Pada awalnya Siti Nurhaliza hadir sebagai penonton namun diajak untuk bersama-sama Faizal di atas pentas untuk menyanyikan lagu secara spontan. Nyanyian duet itu mendapat sorakan daripada semua peminatnya di dalam dewan itu.Ketika di atas pentas, Faizal mengakui lagu itu "sudah lama tidak dinyanyikan, kali terakhir ia dipersembahkan pada Anugerah Industri Muzik ke-22 (AIM 22) pada 2016."Perkara sama turut diakui penyanyi nombor satu negara Siti Nurhaliza, "sudah lama tidak menyanyi lagu ini, kali terakhir pada AIM22. Saya kena tengok lirik..."Antara selebriti tempatan yang turut hadir pada konsert itu ialah Alif Satar dan Misha Omar.Bagaimapun dalam satu sidang media, Faizal berkata "saya mempunyai satu impian sebelum menamatkan karier iaitu untuk mengadakan konsert percuma."Ianya bukan mudah, tetapi kalau segalanya dipermudah, saya akan laksanakan untuk semua orang. Tetapi ini hanyalah impian saya," katanya.

(Siti Nurhaliza (kiri) menyanyikan lagu Dirgahayu dengan Faizal Tahir)


Istimewa Merdeka: “Angin” perjuangan memartabatkan seni tradisional Mek Mulung

(Pelakon Hairi dan Nadiya dalam Angin)

KUALA LUMPUR, 29 Ogos –Dalam zaman moden ini tidak ramai yang sanggup berkorban demi mempertahankan warisan budaya, apatah lagi ia amanat arwah ayah, sehingga tercetus konflik antara dua beradik, Khabir dan Sufiah.

Mereka dilahirkan dalam keluarga pengamal seni tradisional Mek Mulung, di sebuah kampung bernama Wang Budi. Ayah mereka bernama Pak Saad adalah pengasas gerakan seni tradisional Mek Mulung, Seri Mayang.

Sebelum Pak Saad meninggal dunia, mereka telah diamanahkan supaya meneruskan amalan tradisi keluarga. Bagaimanapun, konflik bermula apabila kedua-dua beradik itu gagal mencapai kata sepakat dek kerana fahaman dan ideologi berbeza mengenai hala tuju seni persembahan tradisional itu.

Keadaan bertambah buruk apabila Sufiah mahu mengetengahkan bangsa lain masuk menyertai Seri Mayang membuatkan Khabir yang mempunyai pendirian konservatif bertambah berang.

Di satu sisi lain, Khabir pula menggadaikan tanah pusaka tempat Mek Mulung di Wang Budi bertapak menyebabkan kumpulan Seri Mayang berisiko kehilangan tempat.

(Telefilem Angin akan disiarkan di TV1 pada 2 September 2023, pukul 9.00 malam)

Perseteruan antara dua beradik itu kemudiannya menyebabkan kumpulan Seri Mayang berpecah sekali gus menjejaskan masa depan seni dan budaya Mek Mulung di Wang Budi.

Bagaimanakah kesudahannya? Adakah Khabir dan Sufiah bersatu semula demi menunaikan amanah arwah ayah mereka mempertahankan warisan keluarga? Kisah lanjut anda boleh saksikan telefilem berjudul “Angin” sempena Hari Kebangsaan ke-66 ini.

Dibintangi pelakon utama Hairi Safwan, Nadiya Nisaa, Hasnul Rahmat, Taufiq Hanafi, dan Amanda Tan, naskhah oleh Azrie Izham Hamzah dan arahan Danny Alamsyah akan bersiaran pada 2 September ini, pukul 9.00 malam di TV1 atau strim melalui RTMklik di www.rtmklik.rtm.gov.my

Angin turut menampilkan barisan korus, Artis Budaya Jabatan Kesenian dan Kebudayaan Negara (JKKN), pemuzik daripada Persatuan Penggerak Warisan Seni Budaya Kedah (AKRAB) serta tokoh-tokoh penggiat seni Mek Mulug kumpulan Seri Mahawangsa.


5,000 pengunjung hadiri Konsert Merdeka Selangorfm X MPKJ

(Kesemua artis dan penyampai Selangorfm mendendangkan lagu Saya Anak Malaysia di akhir konsert)

KAJANG, 28 Ogos- Kira-kira 5,000 pengunjung memeriahkan Konsert Merdeka Selangorfm X MPKJ di Stadium Kajang, malam tadi.Ia dianjurkan oleh Selangorfm bersama Majlis Perbandaran Kajang (MPKJ) bersempena sambutan Hari Kebangsaan ke-66.Konsert ini bermula dengan persembahan teater kemerdekaan melibatkan pelajar ASWARA iaitu N-Pronogist yang bertajuk 'Bukan Melukut di Tepi Gantang'.Persembahan teater diadakan berselang seli dengan persembahan artis jemputan.Antara artis yang terlibat ialah Ameng Spring, Datin Alyah dan Shafie Rio.

(Penyanyi, Datin Alyah tampil menghiburkan penonton dengan lagu 'Thank You' Allah)

Selain itu, konsert turut menampilkan Apex Tajuddin, Usop, Luqman Faiz dan Fieya Julia.Turut hadir memeriahkan konsert ini, Yang Dipertua MPKJ, Najmuddin Jamien dan Pengarah Penyiaran Selangor, Noriza Salleh.Konsert diakhiri dengan persembahan penutup lagu Saya Anak Malaysia dan pertunjukan bunga api.


Anwar dan isteri hadir meriahkan Konsert Kepci Music Fest

SHAH ALAM, 26 Ogos - Perdana Menteri, Datuk Seri Anwar Ibrahim dan Isteri, Datuk Seri Dr Wan Azizah Wan Ismail, hadir ke KEPCI Music Fest 2023. Konsert yang julung kali dianjurkan itu bagi meraikan ulang tahun ke-50 francais makanan segera itu. Sejurus tiba Anwar sempat beramah mesra bersama barisan artis yang bakal membuat persembahan.Konsert berkenaan menampilkan penyanyi terkenal tanahair negara, antaranya Datuk Seri Siti Nurhaliza, Datuk Amy Search dan Misha Omar.Selain itu, artis-artis baharu seperti Yonnyboii, MK (K-Clique), dan Bunga turut memeriahkan konsert.

(Perdana Menteri, Datuk Seri Anwar Ibrahim/FOTO BERNAMA)


Lebih 1,000 peminat hadir konsert Repvblik Band

KUALA LUMPUR, 15 Ogos- Repvblik Band berjaya memikat peminatnya dalam 'Konsert Repvblik 19th Anniversary Live in Kuala Lumpur' Jumaat lalu bertempat di Zepp, Kuala Lumpur.Seramai 1,700 peminat hadir berkumpul meraikan kehadiran ulang tahun band dari Indonesia itu.Repvblik yang dianggotai Ruri, Tyar, Eii, dan Lavy turut berkongsi rasa teruja mereka dapat kembali ke Kuala Lumpur dan tampil membuat persembahan di hadapan peminat.Konsert selama satu jam setengah itu menyaksikan Repvblik mempersembahkan lagu-lagu popular mereka antaranya Hanya Ingin Kau Tahu, Sandiwara Cinta dan Selimut Tetangga.Repvblik turut mempersembahkan lagu popular Malaysia iaitu Mengintai Dari Tirai Kamar yang dipopularkan kumpulan Exist.


Normah Damanhuri syukur masih kekal dalam industri lakonan

KUALA LUMPUR, 15 Ogos- Lebih 40 tahun dalam industri lakonan, pelakon Normah Damanhuri berasa bersyukur dengan penglibatannya dalam industri.Kontroversi anaknya sering diperkatakan, namun beliau bersyukur kerana kerana tidak lagi perlu mengejar peluang untuk berlakon kerana rezeki anak-anak dikongsi bersama.Menurut Normah, anak-anak sentiasa ada untuk membantu dirinya."Alhamdulilah ini semua rezeki, rezeki dah diatur begitu. Saya bersyukur dengan kehidupan ini. Anak-anak sentiasa membantu, jadi sekarang ini saya mahu kehidupan yang tenang-tenang, nak gembira dengan cucu-cucu. Jika ada tawaran untuk bekerja, saya tidak akan menolak," katanya kepada pemberita di sini.Ditanya mengenai pengalaman di Tanah Suci, beliau berkata sepanjang 45 hari di Tanah Suci, beliau diberi kesihatan yang sihat sehingga ke hari ini.Setelah kembali daripada menunaikan ibadah haji, Normah menerima tawaran berlakon filem yang akan bermula penggambarannya bermula bulan Ogos hingga Oktober ini.

(Menurut Normah, anak-anak sentiasa ada untuk membantu dirinya)


Algeria tarik tayangan 'Barbie' kerana 'melanggar moral'

Algiers, 15 Ogos- Algeria menarik balik tayangan filem 'Barbie' dari pawagamnya kerana dipercayai atas faktor pelanggaran nilai-nilai moral.Filem komedi fantasi terbitan Warner Bros Pictures itu mula ditayangkan di pawagam negara berkenaan pada 19 Julai lalu, namun dihentikan untuk tontonan umum sejak Ahad lepas.Lapor laman berita tempatan dalam talian, 24H Algerie, 'Barbie' telah dialih keluar kerana 'melanggar moral'.Sementara laman berita TSA melaporkan, Algeria telah terlibat dalam kontroversi mengenai 'Barbie' kerana adegan-adegan yang ditujukan adalah untuk penonton dewasa serta terdapat 'kiasan' homoseksual.Ia berkata filem itu secara diam-diam ditarik balik dari pawagam.Bagaimanapun, Kementerian Kebudayaan Algeria, yang biasanya mengumumkan larangan filem dan alasannya, setakat ini masih berdiam diri.Selain Algeria, Kuwait juga menghalang tontonan filem itu pada Khamis lalu kerana kebimbangan mengenai 'etika awam'.Begitu juga di Lubnan, Kementerian Kebudayaannya meminta pihak berkuasa mengharamkan 'Barbie' kerana mempromosikan homoseksual.'Barbie' juga masih tidak ditayangkan di Qatar, walaupun belum ada pengumuman rasmi mengenai 'penolakan' terhadap filem itu. -AFP

('Barbie' dilarang untuk tayangan di beberapa negara Arab termasuk Kuwaitdan terkini Algeria/AFP)


“Di Sebalik Sepak Mula” ketengah sejarah & keunikan stadium

(Foto FB Stadium Sultan Mizan Zainal Abidin)

KUALA LUMPUR, 15 Ogos -Tidak ramai yang tahu apatah lagi mengenali stadium bola sepak yang ada di seluruh negara, meskipun anda mungkin peminat sukan bola sepak tanah air. Misalnya, apakah nama stadium terbesar di Pantai Timur atau stadium tertua negara?

Ingin mengetahui sejarah yang kadang kala kita terlepas pandang, jom bersama pengacara Tunku Hanis yang akan membawa anda menjelajah ke stadium-stadium kebanggaan di setiap negeri.

Menerusi rancangan “Di Sebalik Sepak Mula” anda boleh mengetahui dengan lebih lanjut mengenai sejarah pembinaan, fungsi dan fasiliti stadium bola sepak terpilih di seluruh negara bersama tetamu jemputan yang akan berkongsi pelbagai maklumat dan pengalaman berkaitan stadium yang diketengahkan.

Misalnya, di Stadium Sultan Mizan Zainal Abidin Gong Badak, stadium utama pasukan Terengganu FC, penonton boleh mengetahui bagaimana rumput jenis bermuda dijaga dan diselenggara bagi memastikan stadium boleh digunakan pada bila-bila masa.

Di Stadium Perak pula anda akan mengetahui sejarah panjang perjalanan stadium yang sudah berusia 56 tahun dan bagaimana stadium itu diselenggara dan sentiasa dalam keadaan baik dan tersedia untuk digunakan. Stadium itu kini masih menjadi stadium utama pasukan Perak FC.

Stadium lain yang turut diketengahkan termasuk Stadium Darul Aman Alor Setar, Stadium Darul Makmur, Stadium Hang Jebat, Stadium Sultan Ismail Nasaruddin Shah Kuala Terengganu, Stadium Sultan Ismail Nasaruddin Shah, Stadium Tuanku Abdul Rahman Paroi dan Stadium Likas Di Kota Kinabalu.

“Di Sebalik Sepak Mula” akan bersiaran sebanyak 13 episod bermula 18 Ogos ini, setiap Jumaat hingga Ahad, pukul 11.00 malam di TV Okey.

Anda juga boleh menonton siaran menerusi platfrom RTM Klik (rtmklik.rtm.gov.my).

(Stadium Ipoh/Foto FB Perak Football Club))


'Malaysia Pun Okey!' perkenal lokasi menarik dalam negara

KUALA LUMPUR, 15 Ogos - Radio Televisyen Malaysia (RTM) memperkenalkan travelog terbaharu, bertajuk “Malaysia Pun Okey!” mula bersiaran pada 22 Ogos ini.Rancangan terbaharu itu akan bersiaran menerusi saluran TV Okey, setiap Selasa sehingga Khamis, pukul 10.00 malam.Bersiaran sebanyak 13 episod, program tersebut menampilkan hos Alif Muhaimin dengan menawarkan 13 lokasi berbeza.Penonton akan dibawa mengembara sebagai ‘back packer’ ke seluruh Malaysia di Semenanjung, Sabah dan Sarawak serta memberi tips perjalanan berguna untuk perkongsian semua.Pemilihan lokasi travelog itu memperkenalkan tiga destinasi indah di Semenanjung Malaysia termasuk di Pulau Langkawi, Kedah, Kuala Terengganu dan Kuantan, Pahang iaitu meneroka keindahan Pulau Tioman. Malaysia Pun Okey! turut menawarkan enam lokasi indah di Negeri Sabah di Bawah Bayu bermula dengan destinasi percutian di Tenom yang terkenal sebagai pusat pengeluaran kopi. Kepada penonton yang terlepas menyaksikan siarannya di TV, boleh juga menonton menerusi platform RTM Klik (rtmklik.rtm.gov.my).


'Barbie' terus kuasai kedudukan teratas 'box office' Amerika Utara

LOS ANGELES, 14 Ogos- Filem komedi fantasi Warner Bros Pictures, 'Barbie' kekal di puncak carta box office (pecah panggung) Amerika Utara buat minggu keempat berturut-turut dengan kutipan tiga hari dianggarkan sebanyak AS$33.7 juta.Ia berdasarkan data daripada firma penilaian Exhibitor Relations yang didedahkan semalam.Filem aksi langsung arahan pengarah wanita Amerika Syarikat, Greta Gerwig itu mengumpul sebanyak AS$526.3 juta di Amerika Utara hingga semalam, manakala meraih AS$1.2 bilion bagi kutipan di seluruh dunia.Gerwig kini menjadi pengarah wanita solo pertama meraih lebih daripada AS$1 bilion, sekali gus pesaing kepada Jennifer Lee yang mengarah bersama Chris Buck bagi sekuel animasi Disney 'Frozen'.'Barbie' menampilkan pelakon-pelakon ternama termasuk Margot Robbie dan Ryan Gosling.Drama biografi Universal Pictures 'Oppenheimer' arahan Christopher Nolan pula berada di tempat kedua dengan kutipan AS$18.8 juta pada minggu keempat tayangannya dan keseluruhan AS$264.3 juta.Sementara itu, di tempat ketiga carta ialah filem animasi adiwira 'Teenage Mutant Ninja Turtles: Mutant Mayhem' daripada Paramount memperoleh sebanyak AS$15.8 juta pada hujung minggu kedua tayangannya, dengan jumlah keseluruhan AS$72.8 juta. Dalam pada itu, tujuh filem lain menjadi 10 teratas di Amerika Utara adalah 'Meg 2: The Trench' dengan kutipan sebanyak AS$12.7, diikuti 'The Last Voyage of the Demeter' (AS$6.5 juta), 'Haunted Mansion' (AS$5.6 juta), 'Talk to Me" (AS$5.1 juta), 'Sound of Freedom" (AS$4.8 juta), 'Mission: Impossible - Dead Reckoning Part One" (AS$4.7 juta) dan 'Indiana Jones and the Dial of Destiny) (AS$900,000) -AFP


Rosyam nafi terlibat skim pelaburan saham

KUALA LUMPUR, 12 Ogos- Penerbit dan pelakon, Datuk Rosyam Nor menegaskan dirinya tidak terlibat atau menjalinkan kerjasama dengan mana-mana skim pelaburan saham.Ia susulan gambarnya telah dipergunakan oleh banyak pihak yang menawarkan pelaburan berkenaan.Menurut Rosyam, beliau telah membuat laporan kepada Suruhanjaya Komunikasi dan Multimedia Malaysia (MCMC) mengenai perkara itu."Ini yang saya bengang kenapa mereka menggunakan wajah saya untuk pelaburan saham."Ramai orang hantar mesej, betul ke saya terlibat dengan pelaburan saham."Ini adalah satu penipuan kepada masyarakat yang saya rasa tidak bermaruah. "Laporan kepada MCMC telah dibuat dan jika masih berlarutan, saya akan membuat tindakan selanjutnya dengan laporan polis dan akan memanggil peguam untuk mengambil tindakan," katanya kepada pemberita di sini.Tambah Rosyam, orang awam dinasihat tidak mudah terpengaruh dengan penipuan itu dan sentiasa berhati-hati, lebih-lebih lagi dalam keadaan sekarang yang mana terdapat pihak yang akan mengambil kesempatan.


Zikir dipentaskan di peringkat konsert

KUALA LUMPUR, 10 Ogos- Buat julung kalinya, acara zikir berskala besar akan diadakan di pentas berprestij, Zepp Kuala Lumpur pada 16 September depan. Konsert Mega Zikir Terapi yang berkonsepkan 'kerohanian dan hiburan' itu dianjurkan Niyat Group dan mendapat sokongan Geran Dana Kandungan Digital yang diperuntukkan Kementerian Komunikasi dan Digital (KKD) menerusi MyCreative Ventures. Ia turut mendapat tajaan utama Cinta Gaza Malaysia dan beberapa rakan strategik dalam memastikan kelancarannya. Pengarah konsert, Dr. Fitri Haris menerusi kenyataan media berkata objektif utama Konsert Mega Zikir Terapi ialah mengetengahkan alunan zikir secara luas.Kata beliau alunan dengan mesej yang baik dan murni, diyakini menjadi lebih bermakna terutama kepada pewaris bangsa."Kelebihan alunan zikir ini juga satu terapi yang mempunyai kaitan dengan psikoterapi. Penonton akan dibawa ke satu dimensi dan menikmati satu pengalaman luar biasa. "Saya berharap konsert ini dapat memberi impak dan mencipta momen ketenangan yang menyentuh dan membangkitkan jiwa," jelas Fitri.

(Buat julung kalinya, acara zikir berskala besar akan diadakan di pentas berprestij, Zepp Kuala Lumpur pada 16 September depan)

Konsert Mega Zikir Terapi akan diiringi persembahan kumpulan Chaan dan Leman Band yang menggabungkan elemen tradisional, moden dan fusion. Konsert turut mendapat sentuhan Pengarah Susunan Seni Suara, Hafiz Hamidun yang sangat sinonim dengan terapi zikir dan pernah memenangi Anugerah Industri Muzik (AIM) bagi Susunan Vokal Terbaik dalam Lagu.Walaupun zikir kebiasaannya dianggap berat untuk dipentaskan, orang ramai digalakkan hadir bagi merasai dan menjadi saksi bahawa penggabungan bunyi dan mesej jika dibawa dengan unik dan indah akan memberi pengalaman luar biasa kepada penonton.Antara artis tanah air yang bakal menjayakan konsert ialah Lan Solo, Zehra Zambri, Aniq Muhai, Dr. Fitri Haris, Hafiz Hamidun, Fedtri Yahya, Ustaz Tarmizi, Ustazah Sofiza dan kumpulan Rabithah.Jualan tiket yang bermula hari ini (10 Ogos) boleh didapati menerusi laman sesawang http://t2u.asia/e/32067iburan.


Farid, Diana bercerai talak satu

SHAH ALAM, 10 Ogos- Pelakon, Farid Kamil melafazkan cerai talak satu terhadap isterinya, Diana Danielle di Mahkamah Rendah Syariah Petaling, Subang Bestari, di sini, petang tadi.Lafaz cerai dibuat Farid di hadapan Hakim Syarie Syukran Yusof, menerusi panggilan video susulan tidak dapat hadir ke mahkamah kerana tidak sihat.Pada 10 Mac lalu, Diana memfailkan permohonan cerai mengikut Seksyen 47 Enakmen Undang-Undang Keluarga Islam (Negeri Selangor) 2003, di mahkamah sama.Farid dan Diana mendirikan rumah tangga pada 3 November 2012. Pasangan itu dikurniakan dua cahaya mata iaitu Muhammad dan Nur Aurora.

(Diana ketika ditemui di Mahkamah Syariah Subang Bestari, hari ini)


Pelakon ternama hidupkan semangat Hari Kebangsaan di RTM

(“Hanya Johari Mengenal Maniam” disiarkan pada 14 Ogos ini di TV2)

KUALA LUMPUR, 9 Ogos – Sepanjang sambutan bulan kebangsaan 2023 ini, Radio Televisyen Malaysia (RTM) menyiarkan tayangan lima telemovie terbaik bersiaran menerusi saluran TV2.Ia menyenaraikan nama-nama pelakon handalan seperti Eman Manan, Mior Hashim Manap, Mubarak Majid dan Kenji Sawahi.Plot ceritanya bukan sahaja menambah semangat kecintaan terhadap negara malah telemovie pilihan ini juga menonjolkan semangat muhibah dalam kalangan rakyat Malaysia Madani yang berbilang kaum dan budaya.Dimulakan dengan telemovie bertajuk “Hanya Johari Mengenal Maniam” disiarkan pada 14 Ogos ini, pukul 9.00 malam yang membariskan senarai nama pelakon Reza Hasbi, Loganathan, Mubarak Majid dan Kenji Sawahi.Ia menyorot kisah dua orang pemuda kampung yang akrab dan dibesarkan bersama-sama di sebuah ladang estet. Mereka menjalani kehidupan bagaikan saudara mara sendiri sehingga dewasa dan merancang mencipta kejayaan juga saling menyokong antara satu sama lain.Menyusul telemovie “Gergasi” lakonan Afiq Muiz, Risteena Munim, Fad Anuar dan Annie Mosha pada 21 Ogos ini, pukul 9.00 malam. Kisahnya tentang Ajak, seorang anak muda yang mempunyai sebuah kedai menjahit pakaian. Satu hari dia menerima tempahan untuk menjahit sebuah bendera Malaysia bersaiz besar dan pelbagai cabaran dan dugaan dihadapinya untuk menyiapkan bendera gergasi itu.Ada apa dengan telemovie bertajuk tentang “Tentang Ogos”? Ikuti siarannya pada 28 Ogos ini, pukul 9.00 malam yang dibintangi pelakon terkenal Eman Manan, Shafie Naswip, dan Hilal Azman.

(Penampilan Eman Manan dalam telemovie bertajuk tentang “Tentang Ogos” yang disiarkan pada 28 Ogos ini)

Kisahnya tentang watak utama Ismail, seorang bekas tentera masih dibayangi rutin tugasnya masuk hutan memburu komunis yang dianggapnya masih menjadi ancaman negara, sehingga beliau dianggap nyanyuk oleh orang kampung.Namun kebiasaannya itu akhirnya memberi manfaat kepada penduduk kampung kerana Ismail berjaya membongkar sindiket menyeludup minyak bersubsidi.Menarik dalam telemovie Tamil “Projek Vittagan” pada 30 Ogos ini, pukul 3.00 petang lakonan BenG, Komalaa, Sugumaran, Prakash, dan Suresh Kanan yang menceritakan tentang matlamat seorang jurulatih olahraga yang mempunyai impian tinggi iaitu, memupuk minat pelajar India untuk menceburi bidang olahraga dan menjadikan mereka sebagai olahraga ternama di negara.Esoknya dalam kemeriahan sambutan Hari Kebangsaan iaitu 31 Ogos, pukul 3.00 petang luangkan masa menyaksikan telemovie bertajuk “Pawang Nong” menampilkan pelakon handalan Shahrolnizam Noor, Mior Hashim Manap, Razali Hussain dan Yuz Waisar.

(Salah satu babak dalam telemovie  “Pawang Nong”)

Telemovie khas ini berkongsi tentang watak utama iaitu Haji Nong Taib (Pawang Nong) dan orang-orang Kampung Hulu Cheka, Jerantut, Pahang dalam memerangi pengganas komunis sewaktu era Pra-merdeka dahulu.Kepada penonton yang terlepas menyaksikan siarannya di TV, anda boleh juga menonton menerusi platform RTM Klik (rtmklik.rtm.gov.my).


Damelo 'batu loncatan' Dolla ke peringkat antarabangsa

KUALA LUMPUR, 7 Ogos- Kumpulan penyanyi wanita tanah air, Dolla mula menarik perhatian pencinta muzik dari Amerika Latin menerusi single baharu mereka berjudul Damelo yang turut berkolaborasi bersama Hard Lights.Dolla yang yang dianggotai Tabby, Sabronzo, Angel dan Syasya menyifatkan pengeluaran lagu Damelo tepat pada masanya kerana ia dapat membantu mereka yang ingin melangkah lebih jauh ke peringkat antarabangsa."Hard Lights beri kami dengar demo lagu ini. Kami tidak tahu ia (sebenarnya) dalam bahasa Sepanyol sehinggalah diminta mendengar demo tersebut. Ketika dengar (demo) ia sangat bagus dan kami langsung mendapat rentak seperti mahu menari."Ia satu kolaborasi yang baik dengan Hard Lights," jelas Sabronzo.Sementara itu, bagi Syasya, selain cabaran menyampaikan bait lirik dalam bahasa Sepanyol, mereka turut berbesar hati dibantu oleh penyanyi rap, SonaOne."Cabaran bagi saya secara peribadi adalah dari segi bahasa, tetapi Alhamdulillah, SonaOne dan kakaknya membantu kami dengan sebutan (Sepanyol) yang betul.Begitu juga dengan cikgu vokal, cikgu Shafi (Shafizawati Sharif) yang banyak membantu kami bagaimana cara sampaikan lagu ini agar ia kedengaran lebih 'international' (moden)," katanya.Dolla berharap orang ramai khususnya kelab peminat, iDolla memberi sokongan kepada lagu dan muzik video baharu mereka itu menerusi saluran YouTube DOLLA.


'Barbie': Kutipan melepasi AS$1 bilion, rekod baharu pengarah wanita solo

Los Angeles, 7 Ogos- Filem komedi fantasi Warner Bros. Pictures, 'Barbie' kekal berada di puncak carta box office Amerika Utara buat tiga hujung minggu berturut-turut dengan kutipan global melepasi AS$1 bilion.Kutipan itu direkodkan sebagai yang pertama membabitkan pengarah wanita solo, menurut pemerhati industri Exhibitor Relations.Filem blockbuster arahan Greta Gerwig, dibintangi Margot Robbie sebagai anak patung ikonik Barbie dan Ryan Gosling sebagai Ken itu memperoleh unjuran AS$53 juta untuk tempoh Jumaat hingga Ahad, dengan jumlah domestik AS$459 juta dan AS$1.03 bilion di seluruh dunia.Sementara itu, filem 'Meg 2: The Trench,' sebuah filem hasil kerjasama antara Amerika Syarikat dan China, menduduki tempat kedua dengan kutipan AS$30 juta pada hujung minggu pembukaannya di Amerika Utara.Filem 'thriller’ mengenai jerung arahan Ben Wheatley itu dibintangi pelakon Britain Jason Statham dan pelakon China Wu Jing.Ia berjaya mengutip AS$112 juta daripada 75 pasaran antarabangsa, termasuk kira-kira AS$54 juta dari tanah besar China.Sementara itu, drama biografi Universal Pictures 'Oppenheimer', arahan Christopher Nolan berada di tempat ketiga dengan kutipan AS$28.7 juta pada hujung minggu ketiganya dengan jumlah kutipan di Amerika Utara sebanyak AS$228.6 juta setakat ini .-AFP


Pelakon, Mark Margolis meninggal dunia pada usia 83 tahun

LOS ANGELES, 5 Ogos- Pelakon veteran Hollywood, Mark Margolis meninggal dunia pada usia 83 tahun selepas tidak lama menderita sakit yang tidak dinyatakan, semalam.Mendiang yang terkenal dengan watak antagonis berkerusi roda sebagai Hector Salamanca menerusi rancangan televisyen 'Breaking Bad' dan drama bersiri 'Better Call Saul' itu menghembuskan nafas terakhir di samping isteri dan anak lelakinya di sebuah hospital di New York.Dilahirkan di Philadelphia pada tahun 1939, Margolis berpindah ke New York untuk meneruskan lakonan.

Mendiang menempa kerjaya sebagai pelakon yang berjaya menerusi filem seperti 'Scarface', 'Ace Ventura: Pet Detective' dan 'Black Swan' serta siri HBO 'Oz.'Pada tahun 2012, Margolis telah dicalonkan untuk Anugerah Emmy menerusi lakonan dalam 'Breaking Bad'.Margolis meninggalkan isteri, Jacqueline, 61, dan anak tunggal mereka, Morgan serta tiga cucu. -AFP


RTM siar 'Ralat' di TV1 sempena bulan kemerdekaan

KUALA LUMPUR, 3 Ogos- Orang ramai dialu-alukan untuk menyaksikan drama Radio Televisyen Malaysia (RTM) bertajuk 'Ralat' yang disiarkan khas sempena bulan kemerdekaan.

'Ralat' dibintangi pelakon Azrel Ismail, Ika Nabella, Nur Risteena Munim, Riz Amin dan Puteri Rafasya.

"Bukan itu sahaja, drama ini turut dibintangi oleh Luna Liyana, Rahim Kidol, Sharifah Anthasha, Hashim, Ayu Azlina Md Noor dan Ben Ryzlan," menurut RTM dalam kenyataan.Ia mengisahkan tentang dua sahabat, Zaim dan Afzan yang terlibat kemalangan dengan Zaim terselamat namun parah, manakala Afzan meninggal dunia."Isteri Afzan, Iman memutuskan mengambil alih tanggungjawab segala tugas Afzan sebagai pengarah projek."Iman pula tanpa sedar selalu terbayangkan Zaim sebagai Afzan. Mereka berdua kemudiannya bernikah. Hani (isteri Zaim) membawa diri untuk mencari ketenangan."Zaim tidak lama kemudian dimasukkan ke hospital kerana kritikal pada organ dalamannya. Rupanya arwah Afzan telah mendermakan hatinya pada Zaim ketika mereka terlibat kemalangan," katanya.Bagi mengetahui penyudah konflik hubungan tiga segi antara Zaim, Iman dan Hani, saksikan 'Ralat' menerusi TV1 pada Sabtu ini, pukul 10.00 malam.Mereka yang terlepas menyaksikan siarannya, boleh juga menonton menerusi platform RTM Klik, rtmklik.rtm.gov.my.


Enam program istimewa sempena Bulan Kebangsaan di TV Okey

KUALA LUMPUR, 2 Ogos –Radio Televisyen Malaysia (RTM) menerusi saluran TV Okey akan menyiarkan enam tayangan program istimewa bersempena bulan Kebangsaan menerusi slot popular termasuk Lensa Okey, Foodie Okey, Kita Okey dan Stail Okey, slot yang telah memiliki pengikut tersendiri terutama khalayak remaja.

Bagi mereka yang gemar mengembara atau meneroka perkara baharu, saksikan “Trivia Malaysia” pada setiap Selasa, pukul 12.30 tengah hari yang telah bersiaran untuk episod pertama pada 1 Ogos lalu.

Rancangan yang menjanjikan hiburan santai bermaklumat dan menarik itu akan, meneroka tiga subjek yang mencerminkan kekayaan budaya dan khazanah bumi Malaysia. Dalam setipa episod, Pink Azwan selaku pengacara akan memperkenalkan kepada penonton sama ada tempat bersejarah, makanan, masakan, permainan tradisonal dan alat muzik klasik yang mungkin tidak penting atai dikenali tetapi menarik.

Bagi penggemar pastri dan manisan anda perlu meluangkan masa menyaksikan program ‘Pasti Pastri’, setiap Rabu, pukul 8.00 malam, rancangan mengetengah konsep “perang di dapur” antara dua selebriti tempatan. Mereka ditugaskan untuk memasak satu menu yang sama dan kemudian diadili Chef Selebriti Dato’ Fadzley Yaakob.

Rancangan ini, cukup menarik dan ada kelainan terendiri; ‘Eksplorasi Intern’ mula disiarkan pada 5 Ogos ini, setiap Sabtu, pukul 12.00 tengah hari.

Penonton bakal dibawa menyelusuri pelbagai cabang kerjaya dari sisi pengalaman pelajar praktikal atau menjalani latihan industri. Rancangan ini mengetengahkan 13 jenis kerjaya, pastinya unik dan menarik yang akan diteroka sekali gus membantu belia untuk memilih kerjaya pada masa hadapan.

Teringin mencuba memasak menu berbeza dan unik, saksikan program ‘Taakanon Bayu’ mulai 6 Ogos ini, setiap Ahad, pukul 12.00 tengah hari.

Taakanon yang membawa maksud makanan dalam Bahasa Iban diterajui Chef Naem, membawa anda merasai pengalaman menaiki foodtruck bersama artis jemputan Sabah dan Sarawak. Sambil meneroka warisan makanan tradisional; menggunakan kreativiti dan kepakaran dimiliki, Chef Naem akan mengolah resipi tersebut menjadi lebih menarik dan menyelerakan, seterusnya dikongsi kepada umum.

Slot Stail Okey pula tampil dengan program ‘Permata Negara’ mulai 14 Ogos ini, setiap Isnin hingga Rabu, pukul 8.30 malam. Proram travelog itu akan menjelajah satu Malaysia.

Bersama pengacara Sharul Kamal akan berkongsi keindahan tempat menarik yang menjadi tumpuan di setiap negeri Semenanjung Malaysia, merasai pengalaman bersama artis jemputan.

Mengajak rakyat bergerak aktif dan terus sihat, program ‘Sihat Urban’ disiarkan mulai 15 Ogos ini, setiap Selasa, pukul 5.30 petang. Program kesihatan itu menonjolkan slogan Kekal Aktif, Kekal Positif berkonsepkan paparan amalan gaya hidup urban yang sihat bersama pengacara John Tan. Ke semua program menarik ini boleh ditonton secara dalam talian di rtmklik.rtm.gov.my.


Cardi B lempar mikrofon, polis AS gugur siasatan

LOS ANGELES, 4 Ogos- Cardi B tidak akan menghadapi pertuduhan jenayah berhubung insiden lempar mikrofon kepada seorang penontonnya, kata polis di Las Vegas pada Khamis.Detektif telah memulakan siasatan terhadap bintang "RAP" itu selepas dia bertindak terhadap seorang penonton yang melemparkan sejenis cecair ke arahnya.Rakaman itu disiarkan di media sosial menunjukkan pelantun lagu "Money" itu berundur ke belakang selepas seseorang cuba menghampirinya dan dengan pantas menyimbah cecair ke arahnya. Dalam klip tersebut, Cardi B terpaksa berhenti seketika, sebelum melemparkan mikrofon ke arah lelaki tersebut.Bagaimanapun, beberapa video dalam talian menunjukkan mikrofon itu terkena pada penonton lain.Jabatan Polis Metropolitan Las Vegas berkata seorang wanita telah menghubungi mereka untuk insiden tersebut dan siasatan dijalankan. Namun, polis menggugurkan insiden itu pada Khamis.Dalam satu kenyataan yang dikeluarkan, "selepas semakan menyeluruh kes ini dan dengan perundingan dari Pejabat Peguam Daerah Clark County, kes telah ditutup kerana tidak mempunyai bukti mencukupi." "Tiada pertuduhan akan difailkan berhubung kes ini."

Artikel berkaitanPolis siasat kes lempar mikrofon Cardi BArtis rap Cardi B menang kes kulit album eksplisitSementara itu, mikrofon yang dibaling kepada peminat Cardi B dilelong secara dalam talian, sehingga mencecah harga $99,900. TMZ berkata penjual Scott Fisher, bekerja untuk sebuah syarikat yang menyediakan peralatan audio untuk kelab Las Vegas. Premis hiburan itu berkata wang bidaan tersebut akan dibahagikan antara dua badan amal iaitu Projek Wounded Warrior dan Friendship Circle Las Vegas, bagi membantu remaja yang berkeperluan khas.Beberapa kejadian seperti itu pernah terjadi pada Jun, iaitu seorang lelaki membaling telefon ke arah Bebe Rexha semasa konsertnya di New York dan menyebabkan penyanyi itu terlantar di hospital dan pada bulan yang sama seorang penonton turut membaling beg yang kononnya mengandungi abu mayat di pentas ketika penyanyi Pink membuat persembahan di London.Sementara itu pada tahun lepas Harry Styles terpaksa menghentikan sementara konsertnya di New York selepas dilempar nuget ayam.Pada Disember, vokalis Guns N' Roses Axl Rose berjanji untuk tidak melemparkan mikrofonnya ke arah penonton pada penghujung persembahan. Ia berikutan kecederaan yang dialami oleh seorang peminatnya akibat kejadian itu di Australia.- AFP


Persekitaran kerja toksik, bekas penari saman Lizzo

WASHINGTON, 2 Ogos- Artis pop, Lizzo telah disaman oleh tiga daripada bekas penarinya yang mendakwa diva pop itu mencipta persekitaran kerja yang toksik dan bermusuhan.Saman yang difailkan di Los Angeles menuduh Lizzo, serta defendan lain melakukan pelbagai pelanggaran undang-undang buruh California."Plaintif, Arianna Davis, Crystal Williams dan Noelle Rodriguez mendakwa mereka dibelenggu dengan gangguan seksual, agama dan kaum, diskriminasi bentuk badan, diserang dan dikurung," kata firma guaman yang mewakili mereka dalam satu kenyataan."Davis dan Williams akhirnya dipecat manakala Rodriguez meletak jawatan kerana tingkah laku yang mengerikan itu," tambahnya.Salah satu dakwaan berlaku ketika persembahan di sebuah kelab dalam kawasan pelacuran Amsterdam yang menurut penari mereka berasa tertekan untuk turut serta. Pada pertunjukan itu Lizzo memaksa penarinya untuk berinteraksi dengan penari bogel, dakwa saman itu.Ia juga mendakwa bahawa ketua penari, Shirlene Quigley, sering membuat komen seksual dan menyebarkan kepercayaan Kristiannya, terutamanya terhadap seks sebelum perkahwinan.Para penari juga mendakwa terdapat pertikaian mengenai tuntutan dalam lawatan global Lizzo.Tuntutan itu mendakwa bahawa pengurus kulit putih dari syarikat produksi Lizzo, Big Grrrl Big Touring, Inc. (BGBT), yang turut dinamakan dalam aduan itu, "sering menuduh ahli kumpulan tarian kulit hitam sebagai malas, tidak profesional, dan mempunyai sikap buruk. .""Bukan sahaja kata-kata ini biasa digunakan sebagai kiasan yang digunakan untuk memperlekehkan dan tidak menggalakkan wanita kulit hitam daripada membela diri mereka, tetapi tuduhan yang sama tidak dikenakan terhadap penari yang bukan kulit hitam," menurut aduan yang dipetik dalam kenyataan itu.-AFP


Sulur Nakasari 2.0 'pukau' peminat seni warisan dan budaya tanah air

KUALA LUMPUR, 1 Ogos - Pementasan Sulur Nakasari 2.0 berjaya memukau seramai 1314 jumlah penonton dengan sebuah persembahan etnik kreatif tanah air, kata Ketua Pengarah Istana Budaya Zubaidah Mukhtar.Zubaidah berkata meskipun pementasan selama dua malam itu berdepan cabaran dari segi sambutan dalam masyarakat namun pihaknya komited memartabatkan seni budaya dan warisan bangsa agar tidak ditelan zaman."Sulur Nakasari merupakan satu platform seni tradisional tari dan muzik dengan mengetengahkan hasil kreativiti dan idea daripada barisan koreografer dan komposer Istana Budaya yang dijayakan oleh penari Artistana dan pemuzik Orkestra Tradisional Malaysia (OTM)," katanya menerusi kenyataan hari ini.

(Ketua Pengarah Istana Budaya,Zubaidah Mukhtar menyerahkan bunga penghargaan kepada Konduktor, Pengarah Muzik OTM Mohd Yazid Zakaria/FOTO Istana Budaya)

Pementasan Sulur Nakasari 2.0 terbahagi kepada tiga segmen iaitu Kreasi Tradisional, Kreatif Tradisional dan Kreatif Kontemporari termasuk mempamerkan 12 jenis tarian seperti Asli, Inang, Joget, Zapin Siltah, Jeraus dan Bakarano.Hasil sentuhan kreatif dan persembahan yang hebat diketuai oleh A. Aris A. Kadir sebagai Pengarah Persembahan dan Badrul Zaman Abdul Jalil sebagai Sinografer. Manakala, keunikan seni tari dan muzik diketuai oleh Mohd Yazid Zakaria yang berperanan sebagai konduktor atau Pengarah Muzik OTM dan Rudy De Luna Jr. sebagai pengarah tari.Sulur Nakasari 2.0 dimeriahkan lagi dengan kehadiran artis tempatan seperti Bob Yusof dan Hazra Dollah yang menyampaikan tiga (3) buah lagu eksklusif gubahan baharu oleh OTM menerusi lagu Joget Dendang Berkasih, Zapin Tingkah Siltah dan Inang Rajuk Bersenda.

(Muhammad Syazwan Hairi memenangi hadiah cabutan bertuah/FOTO Istana Budaya)

Panggung Sari turut digamatkan dengan kejutan cabutan bertuah apabila Muhammad Syazwan Hairi, 25, dari Ipoh, Perak membawa pulang sebuah motorsikal F-15 jenama WMOTO bernilai RM7,500.00 tajaan Ah Hong Motor.Sulur Nakasari 2.0 dipentaskan selama dua malam pada 28 dan 29 Julai lalu di Panggung Sari, Istana Budaya.


Polis siasat kes lempar mikrofon Cardi B

LOS ANGELES, 1 Ogos- Polis memulakan siasatan berhubung satu kes kekerasan fizikal selepas beberapa hari tular di media sosial yang menunjukkan rakaman penyanyi rap Amerika Syarikat, Cardi B melemparkan mikrofon ke arah penonton.Penyanyi lagu berjudul 'WAP' itu bertindak balas selepas seorang penonton membaling minuman ke arahnya semasa konsert di Las Vegas, baru-baru ini.Bagaimanapun, mikrofon berkenaan dikatakan tersasar dan mengenai penonton lain.Semalam, Jabatan Polis Metropolitan Las Vegas memberitahu, seorang wanita menghubungi polis bagi melaporkan satu kes 'serangan' terhadap dirinya.“Mangsa memaklumkan telah menghadiri sebuah konsert di blok 3500 Las Vegas Boulevard pada 29 Julai lalu."Semasa konsert, dia mendakwa terkena objek yang dilemparkan dari pentas," katanya menerusi kenyataan.Kenyataan polis tersebut tidak menyebut nama Cardi B secara terus, tetapi tarikh dan lokasi adalah sama dengan butiran insiden terbabit.Jun lalu, kejadian sama berlaku melibatkan penyanyi tempatan, Bebe Rexha yang dilempar sebuah telefon oleh peminat lelaki semasa konsert di New York hingga mengakibatkan dia terlantar di hospital dan menerima beberapa jahitan di bahagian kening.Bulan sama, penyanyi, Pink terkejut selepas sebuah beg kononnya mengandungi abu mayat milik ibu kepada peminat dibaling ke atas pentas di London, manakala tahun lalu, penyanyi, Harry Styles dilempar nugget ayam sehingga dia terpaksa menghentikan sementara konsert di New York. -AFP

(Tangkap layar kejadian tular/ TikTok HipHopDX)


Drake beli cincin mahkota Tupac Shakur RM4.63 juta

NEW YORK, 29 Julai- Penyanyi rap Kanada Drake mendedahkan pada Jumaat bahawa dia adalah pembeli cincin berbentuk mahkota milik legenda hip-hop Tupac Shakur, yang dijual di lelongan minggu ini dengan rekod lebih AS$1 juta.Drake berkongsi di cerita Instagram yang menunjukkan dia sedang memakai cincin itu, yang dilelong pada Selasa di Sotheby dengan jumlah AS$1.016 juta, termasuk komisen dan yuran.Itu jauh melebihi anggaran pra-jualan antara AS$200,000 dan AS$300,000 menjadikannya artifak hip-hop paling berharga yang pernah dijual, kata rumah lelong itu.Drake, dikenali sebagai artis yang gemar berbelanja mewah termasuk membeli kapal terbang Boeing 767 untuk kegunaan peribadi dan membayar AS$104 juta untuk sebuah rumah di Los Angeles yang pernah dimiliki oleh penyanyi Robbie Williams.Shakur kelahiran New York memakai cincin itu semasa penampilan terakhirnya di khalayak ramai di Anugerah Muzik Video MTV pada 4 September 1996.Dianggap secara meluas sebagai salah seorang penyanyi rap terhebat sepanjang zaman dengan 75 juta rekod terjual, dia ditembak mati oleh penyerang yang tidak dikenali di Las Vegas beberapa hari kemudian. Dia berumur 25 tahun.Shakur dikatakan mereka bentuk cincin itu selama beberapa bulan, kata Sotheby.Lingkaran emas bertatahkan batu delima cabochon tengah diapit oleh dua berlian potong turap terletak di atas jalur emas bertatahkan berlian.-AFP


Bell Ngasri terharu terima hadiah kereta mewah

KUALA LUMPUR, 31 Julai - Pemenang Anugerah Bintang Paling Popular Berita Harian (ABPBH), Bell Ngasri menerima hadiah sebuah kereta mewah Mini Cooper jenis Clubman bernilai RM200,000 daripada DTC Motors Sdn. Bhd.Bell atau nama sebenarnya Nasrizal Ngasri, 43, berkata beliau tidak menyangka akan menerima hadiah sebuah kereta sebagai penghargaan kepada perjalanan karier seninya selama ini.

"Jadi penglibatan saya selama 37 tahun itu sedikit sebanyak membantu kepada apa yang saya kecapilah untuk Anugerah Bintang Popular, dapat kereta dan saya rasa mereka menghargai daripada awal perjalanan karier seni saya," katanya ketika ditemui pemberita selepas acara penyerahan kereta itu, di sini.Kereta tersebut telah disampaikan oleh Khairy Jamaluddin (KJ) sambil disaksikan Ketua Pegawai Eksekutif DTC Motor Sdn. Bhd, Afendy Wahid.Tambah Bell, dia juga tidak menyangka akan menerima hadiah seperti ini memandangkan telah menerima hadiah daripada penganjur sebelum ini.


Bintang Hollywood ketuai mogok industri hiburan

(Pelakon Bryan Cranston berucap di  perhimpunan mogok di Times Square New/AFP)

NEW YORK, 26 Julai- Barisan bintang ternama Hollywood termasuk penerima Anugerah Emmy, Bryan Cranston dan sekumpulan pemenang Oscar mengetuai demonstrasi mogok industri hiburan di Times Square New York, ketika tuntutan yang dikemukakan kepada studio perfileman dan syarikat penstriman terus buntu.Antaranya penerima Anugerah Akademi; Brendan Fraser, Jessica Chastain dan F. Murray Abraham.Operasi penerbitan filem dan televisyen di Amerika Syarikat terhenti sejak beribu-ribu ahli kesatuan sekerja Screen Actors Guild (SAG-AFTRA) berhenti kerja pada 14 Julai, menyertai penulis yang telah melancarkan mogok selama berminggu-minggu.Mereka menuntut gaji dan jaminan pekerjaan lebih baik, serta perlindungan terhadap ancaman yang ditimbulkan oleh kecerdasan buatan (AI) ketika mereka meneruskan mogok pertama industri hiburan dalam tempoh 63 tahun."Kami tidak setuju kerja kami diberikan kepada robot," kata bintang "Breaking Bad" Cranston kepada para hadirin, merujuk kepada kebimbangan tentang AI digunakan untuk mencipta semula rupa pelakon.Dikelilingi oleh skrin gergasi Times Square yang sering mengiklankan filem dan siri penstriman terbaharu, Cranston menujukan mesej itu kepada Ketua Pegawai Eksekutif (CEO) Disney, Bob Iger yang menjadi sasaran kemarahan para pelakon.

(Penyokong Screen Actors Guild (SAG-AFTRA) bersorak di perhimpunan mogok di Times Square/AFP)

"Kami tidak akan membiarkan anda mengambil hak kami untuk bekerja dan mencari nafkah yang baik. Akhir sekali dan yang paling penting, kami tidak akan membenarkan anda mengambil maruah kami," tegas beliau.Abraham yang terkenal kerana memenangi Anugerah Akademi untuk lakonannya dalam filem 1984 "Amadeus" berkata kesatuan adalah "baik untuk Amerika.""Kami berjuang untuk integriti, rasa hormat dan kehormatan," kata lelaki berusia 83 tahun itu, yang baru-baru ini membintangi siri hit televisyen "The White Lotus."Steve Buscemi dan Christian Slater juga antara peeeta demonstrasi.SAG-AFTRA mewakili pelakon daripada bintang mega hingga pelakon yang memainkan watak kecil dalam siri televisyen. Ia mewakili kira-kira 160,000 orang, termasuk pelakon lagak ngeri dan penari. -AFP


Tiket konsert 'Jilid Akhir: Ella Puteri Kota' di P. Pinang mula dijual esok

KUALA LUMPUR, 1 Ogos- Ratu Rock Negara, Ella bakal menemui peminat di negeri kelahirannya, Pulau Pinang pada 28 Oktober depan menerusi jejalah konsert, 'Jilid Akhir: Ella Puteri Kota' di Spice Arena, Bayan Lepas.

Pulau Pinang menjadi negeri ketiga dalam siri jelajahnya selepas Kuala Lumpur pada  10 Jun lepas dan Singapura pada 18 Ogos ini.

"Saya nak 'habaq'. Bahawasanya, saya merupakan anak kelahiran Gelugor, Pulau Pinang, dan sebagai menghargai permintaan semua peminat tersayang terutamanya di belah utara, jadi untuk kali ini, kami bakal datang dengan membawakan konsert yang dinanti-nantikan untuk kenangan bersama," katanya dalam kenyataan.

Masih mengekalkan tema ‘Rock Glam’, konsert dijangka berlangsung selama dua jam setengah itu akan disajikan dengan kira-kira 25 hingga 30 buah lagu berserta artis jemputan yang masih dirahsiakan.

“Saya kini sedang giat menjalankan sesi latihan muzik beberapa kali seminggu serta aktiviti rutin kecergasan demi membina stamina.

“Dari segi susunan muzik pula pastinya ada kelainan bersesuaian dengan konsep konsert nanti di bawah kelolaan pengarah muzik, Datuk Acis (Hashridz Murshim Hassim) yang dilatari sembilan pemuzik profesional dan 20 orang penyanyi koir.

“Semoga peminat saya semua akan terhibur dan bahagia menyaksikan konsert saya nanti, pastinya sebuah pengalaman indah dan menjadi kenangan manis yang bakal dirindukan.

Terdahulu, penjualan tiket 'Jilid Akhir: Ella Puteri Kota' di Kuala Lumpur dan Singapura melakar rekod menakjubkan apabila habis dijual dalam tempoh 24 jam.

“Kejayaan itu tercatat dalam 'Malaysia Book of Records', sekali gus membuktikan bahawa Ella sememangnya Ratu Rock Negara yang tiada tandingan," menurut Rohit Rampal, Ketua Pegawai Eksekutif & Pengasas Hitman Solutions dalam kenyataan bersama.

Peminat boleh dapatkan tiket bermula esok pada pukul 12.00 tengah hari menerusi laman sesawang www.hitmanlive.com.

Sebarang pertanyaan boleh diajukan kepada Keeran D (Hitman Solutions) melalui talian 012-887 0669.

(Jilid Akhir: Ella Puteri Kota' di Pulau Pinang)


Pencarian sitara Bintang Klasik 2023 bermula

KUALA LUMPUR, 2 Ogos- Radio Televisyen Malaysia (RTM) melalui stesen Radio Klasik terus komited memartabatkan lagu-lagu irama Melayu Klasik melalui penganjuran Pertandingan Bintang Klasik 2023. Penganjuran yang memasuki edisi ke-9 akan menjengah ke enam zon merangkumi lapan lokasi untuk mencari 20 sitara terbaik untuk dibawa ke peringkat saringan. Pencarian sitara di Zon Sarawak akan diadakan di RTM Miri pada 5 Ogos 2023 dan RTM Kuching pada 6 Ogos 2023, di RTM Kuching.Program berlangsung dari pukul 9.00 pagi hingga 5.00 petang.Bagi Zon Sabah akan diadakan di RTM Tawau pada 12 Ogos 2023 dan RTM Kota Kinabalu pada 13 Ogos 2023 dari pukul 9.00 pagi hingga 3.00 petang. Uji bakat Zon Utara pula diadakan di RTM Kedah (19 Ogos), manakala Zon Timur akan diadakan di RTM Terengganu (26 Ogos), di Zon Selatan akan diadakan di RTM Johor (3 September) dan Zon Tengah akan di Auditorium P. Ramlee, Angkasapuri Kota Media (9 September). Ia akan bermula dari pukul 10.00 pagi hingga 4.00 petang. Penyertaan terbuka kepada warganegara Malaysia berumur 18 hingga 30 tahun dan dikehendaki menyanyikan sebuah lagu dari tahun 50-an hingga 90-an yang telah ditetapkan Radio Klasik secara solo, duet atau berkumpulan. Sebarang pertanyaan lanjut, boleh layari semua laman media sosial Radio Klasik, Facebook, Instagram dan Twitter.


Tony Bennett penyanyi terkenal Amerika, meninggal dunia pada usia 96 tahun

SAN FRANCISCO (Amerika Syarikat), 22 Julai- Penyanyi terkenal Amerika Syarikat, Tony Bennett meninggal dunia pada usia 96 tahun di New York, Amerika Syarikat pada Jumaat.Penduduk San Franciscan berkumpul di hadapan patung Tony Bennett, yang terletak di luar Hotel Fairmont untuk memberi penghormatan kepada penyanyi ikonik itu, lapor Agensi Anadolu."I Left My Heart in San Francisco" dimainkan, diiringi oleh persembahan biola oleh Rose Crelli, bagi mengenang penyanyi itu.Jurucakap Fairmont Hotel Michelle Heston berkata, "Kami menjalin kerjasama sejak berdekad lamanya bersama Tony Bennett dan keluarganya. Kami akan terus menghormati perkongsian ini."Kalungan bunga turut diletakkan di sekeliling patung penyanyi itu.- BERNAMA-ANADOLU


Ikon gaya Perancis, Jane Birkin meninggal dunia

PARIS, 17 Julai- Jane Birkin, penyanyi dan pelakon kelahiran Britain yang menjadi ikon gaya di Perancis telah meninggal dunia pada usia 76 tahun.Birkin mengalami masalah kesihatan sejak beberapa tahun kebelakangan ini yang memaksanya membatalkan jelajah konsertnya yang dijadulakan tahun ini.Punca kematiannya bagaimanapun tidak didedahkan. Menurut sumber polis, Birkin ditemukan mati dirumahnya di Paris pada Ahad.Siasatan tidak akan dijalankan memandangkan tiada unsur mencurigakan ditemui pada mayatnya.Dalam pada itu, ejen dan keluarganya masih belum mengesahkan kematiannya.Anak perempuan kepada seorang pelakon dan pegawai tentera laut, Birkin berkahwin dengan komposer James Bond John Barry pada 1965.Hasil perkongsian hidup dengan Barry, mereka dikurniakan seorang anak perempuan, Kate. Perkahwinan itu berlangsung selama tiga tahun.Anak perempuan sulungnya, seorang jurugambar, meninggal dunia pada 2013 kerana membunuh diri.Birkin turut menjalin hubungan dengan Gainsbourg dan mereka mempunyai seorang anak perempuan, Charlotte, yang menjadi pelakon dan penyanyi yang sangat berjaya.Birkin turut mempunyai seorang lagi anak perempuan, Lou Doillon, seorang penyanyi daripada hubungan 13 tahun dengan pengarah Perancis Jacques Doillon.-AFP


Taylor Swift penyanyi wanita paling banyak album nombor satu

NEW YORK, 18 Julai- Taylor Swift kini mempunyai lebih banyak album nombor satu berbanding artis wanita lain dalam sejarah berikutan keluaran terbaharunya, "Speak Now (Taylor's Version)".Album tersebut terus menduduki tangga teratas carta Billboard, menjadi album nombor satu ke-12 ratu pop itu dan mengatasi pencapaian penyanyi legenda, Barbra Streisand.Bagi penghibur lelaki, Jay-Z dan The Beatles kedua-duanya mempunyai lebih sedozen album nombor satu, walaupun Billboard menyatakan ia telah mengubah sistem kedudukan albumnya selama beberapa dekad untuk memasukkan antologi."Swift, 33, juga telah menjadi artis pertama yang masih hidup, mempunyai empat album dalam kedudukan 10 teratas sejak enam dekad lalu," tambah organisasi itu.Ia termasuk "Midnights," "Lovers" dan "Folklore."Billboard juga mengesahkan bahawa Swift merupakan artis hidup pertama yang mempunyai 11 album dalam kedudukan 200 teratas secara serentak."Speak Now" pada asalnya dikeluarkan pada 2010. Swift telah berikrar untuk merakam semula enam album pertamanya supaya beliau dapat memegang hak cipta.Beliau juga telah merakam semula "Fearless" dan "Red."Oktober lalu, Swift menjadi artis pertama secara serentak merangkul kesemua 10 kedudukan teratas carta lagu Amerika Syarikat selepas pelancaran album studio kesepuluhnya "Midnights." -AFP


Red Hot Chili Peppers, Lauryn Hill tarikan utama festival Global Citizen

(RED HOT CHILI PEPPERS / AFP)

NEW YORK, 11 Julai- Red Hot Chili Peppers dan penyanyi rap Lauryn Hill bakal menjadi tarikan utama festival Global Citizen yang dijadualkan berlangsung pada 23 September depan di New York.Barisan artis termasuk Megan Thee Stallion, Conan Gray dan Stray Kids turut akan beraksi pada acara itu, yang bertujuan meraih dana antarabangsa untuk membasmi kemiskinan tegar di seluruh dunia.Acara Global Citizen, yang telah diadakan sejak 2012 ketika pemimpin dunia berkumpul di New York untuk Perhimpunan Agung PBB, menawarkan tiket percuma kepada penyokong yang berikrar untuk mengambil bahagian seperti menghantar surat kepada kerajaan mereka dengan mendesak untuk bantuan pembangunan."COP27, G7 tahun ini, Spring Meeting Bank Dunia dan sidang kemuncak kewangan iklim Paris semuanya gagal memberikan hasil yang dimahukan," kata ketua penganjur Global Citizen, Hugh Evans."Kami menggesa negara-negara terkaya di dunia untuk mengambil bahagian dan membantu,"katanya. -AFP


Mission Impossible 7, Tom Cruise terjun dari tebing gunung

NEW YORK, 11 Julai- Bintang Hollywood, Tom Cruise hadir menemui peminat pada tayangan perdana filem baharunya "Mission: Impossible: Dead Reckoning Part One" baharunya di New York.Cruise turut bergambar dan menandatangani autograf pada majlis itu.Filem siri ketujuh popular itu menyaksikan Cruise sebagai Ethan Hunt bersatu semula dengan rakan-rakan ejennya, yang dilakonkan oleh Simon Pegg, Ving Rhames dan Rebecca Ferguson, ketika mereka menghadapi musuh baharu. Selain itu, turut bekerjasama dengan watak penyeluk saku dan rakan kongsi, Grace yang dibintangi oleh Hayley Atwell, Hunt mesti memusnahkan musuh baharunya.Cruise, 60, terkenal melakukan kebanyakan aksinya sendiri dan filem itu termasuk salah satu yang paling berbahaya, menunggang motosikal dari tebing gunung, jatuh secara bebas dan mengendalikan payung terjun sendiri untuk mendarat.Filem ketujuh dan kelapan dalam francais "Mission: Impossible" telah ditangguhkan kerana wabak COVID-19."Mission: Impossible 7" telah dijadualkan untuk debut di pawagam pada September 2022, diikuti oleh "Mission: Impossible 8" pada Julai 2023.Filem bahagian satu itu dibuka secara global pada awal Julai, 2023, dengan bahagian dua kira-kira masih 40 peratus dalam pembikinan dan akan dikeluarkan pada musim panas depan.- REUTERS


KUALA LUMPUR, 4 Julai -Penyanyi nombor satu negara, Datuk Seri Siti Nurhaliza tampil dengan album terbaharu, berjudul Sitism.Album itu mengandungi lapan buah lagu, dilancarkan secara digital terlebih dahulu sebelum kemunculan album penuh atau ‘deluxe album’ sebanyak 12 lagu dalam format digital dan fizikal awal Ogos ini.Album Sitism menggambarkan Datuk Seri Siti yang sentiasa tampil dengan pembaharuan seiring dengan peredaran masa dan perkembangan muzik yang dipaparkan menerusi muzik, lirik, imej serta persembahan.Setelah berjaya dengan single pertama Menjaga Cintamu yang dilancarkan pada 18 Mei 2023; album itu mempertaruhkan lagu berentak rock balada ciptaan Sharon Paul dan lirik oleh Rozisangdewi berjudul “Romansa Kita”

(Penyanyi Siti Nurhaliza muncul dengan album baharu 'Sitism')


'Air mata menjadi saksi, rinduku berbalas' - Awie

(Awie meluangkan masa bersama anak-anaknya di sebuah hotel di ibu kota)

KUALA LUMPUR, 2 Julai - "Air mata menjadi saksi. Rinduku berbalas," itu luahan kegembiraan dan syukur Datuk Awie yang akhirnya bertemu dengan dua orang anaknya Putra Ahmad Rezzki, 15, dan Putri Qasseh Antasha, 13 tahun.Awie atau Ahmad Azhar Othman, 55, berpeluang bertentang mata dengan anak kandungnya selepas terpisah selama lapan tahun.Penyanyi kumpulan Wings itu berkongsi gambar pertemuan selama dua hari iaitu kelmarin dan semalam menerusi hantaran di Facebooknya.Pertemuan yang dinanti-nantikannya selama ini turut disertai isterinya, Datin Sharifah Ladyana Syed Samsuddin dan anak lelaki mereka serta tiga lagi anak Awie iaitu Putri Aleeya Antasha, 23, Putri Aleefa Antasha, 21, dan Putra Ahmad Merrah, 16.“Terima kasih Allah kerana mendengar doa-doaku. Sekian lama terpisah akhirnya dapat aku bertemu dengan anak-anakku. Syukur Ya Allah.“Air mata menjadi saksi. Rinduku berbalas. Anak-anakku dunia akhirat. Moga bahagia hingga ke jannah. Terima kasih isteriku. Terima kasih kepada ibu anak-anakku.“Moga ini menjadi titik permulaan baik untuk semua. Allahuakbar,” tulisnya.

(Awie dan isteri bersama enam orang anaknya)

Awie pernah berkongsi hasratnya itu ketika ditemui pada malam gala filem terbitannya, Sue-On pada 27 Jun lalu.Katanya, sambutan Aidiladha tahun ini antara momen paling bermakna dalam hidupnya kerana mungkin dapat bertemu dengan Rezzki dan Qasseh yang kini di bawah jagaan bekas isterinya, Rozana Misbun.Menerusi perkahwinan dengan Rozana pada 20 Jun 2005, mereka dikurniakan tiga anak iaitu tiga anak iaitu Putra Ahmad Merrah, Putra Ahmad Rezzki, dan Puteri Qasseh Antasha.Pasangan itu kemudian bercerai secara sah pada 1 November 2014 dan Merrah kini tinggal bersama Awie.Awie juga memiliki dua cahaya mata menerusi perkahwinan pertama dengan penyanyi, Arni Nazira iaitu Putri Aleeya Antasha dan Putri Aleefa Antasha.Pada 7 Oktober 2016, Awie mendirikan rumah tangga bersama Sharifah Ladyana dan dikurniakan seorang anak lelaki pada 2020.


Corenswet Superman baharu

LOS ANGELES, 30 Jun-Pelakon baharu meningkat naik, David Corenswet menjadi pelakon terbaharu yang bakal memainkan watak ikonik, Superman.Perkara itu disahkan oleh pengarah filem berkenaan, James Gunn.Pelakon berusia 29 tahun itu yang dikenali menerusi drama bersiri 'Hollywood' di Netflix bakal membintangi filem Superman : Legacy yang bakal diterbitkan Warner Bros pada 2025.Berita tersebut dilaporkan oleh laman sesawang Hollywood Reporter yang turut mendedahkan Rachel Brosnahan pemenang tiga kali Anugerah Emmy menerusi siri komedi The Marvelous Mrs. Maisel yang akan memegang watak Lois Lane."Tepat sekali. Mereka berdua bukan sekadar pelakon yang berbakat tetapi juga orang yang hebat", tulis Gunn di Twitter miliknya.Sebelum ini, wataik ikonik tersebut pernah dimainkan oleh beberapa pelakon seperti Reeve, Brandon Routh dan terbaharu, Henry Cavill.Namun, pertukaran kepimpinan yang berlaku dalam Warner Bros menyebabkan syarikat gergasi filem tersebut menyebabkan Cavill tidak lagi dipilih membawakan watak berkenaan.Corenswet lebih dikenali dengan rangkaian siri drama di Netflix dan HBO seperti The Politician, We Own This City, dan drama seram, Pearl-AFP


Madonna keluar hospital

NEW YORK, 30 Jun-Madonna dibenarkan kembali ke rumah selepas menghabiskan beberapa hari di hospital dan dilaporkan semakin sihat kata sumber rapat menurut AFP.Bintang Pop berusia 64 tahun itu sebelum ini dilaporkan jatuh sakit selepas mengalami jangkitan bakteria serius yang menyebabkannya dikejarkan ke unit rawatan rapi menurut pengurusnya, Guy Oseary dalam satu kenyataan pada Rabu.Menurut pengurusnya lagi, Madonna terpaksa menangguhkan siri konsert jelajahnya yang dijangka bermula 15 Julai depan bagi proses pemulihan.Siri jelajah konsert itu dijadualkan berlangsung di beberapa bandar Amerika Syarikat sebelum bergerak ke Eropah sebelum berakhir di Amerika Utara pada Januari 2024. Sebelum ini, bintang pop itu telah menjalani pembedahan menggantikan pinggulnya berikutan kecederaan yang dialaminya ketika jelajah konsert "Madame X" pada 2019.-AFP


Kes serang Kamal Adli tangguh dua minggu lagi

SINGAPURA, 26 Jun-Mahkamah Singapura membenarkan penangguhan dua minggu lagi untuk pendakwa raya menjalankan siasatan lanjut terhadap seorang lelaki yang didakwa menyerang pelakon itu.Hakim Daerah, Ong Hian Sun juga mengekalkan tiada jaminan terhadap tertuduh dan menetapkan 10 Julai untuk sebutan kes.Tertuduh berusia 33 tahun itu didakwa di Mahkamah Negeri pada 14 Mac kerana "disyaki terlibat dalam kes menyebabkan kecederaan dengan senjata berbahaya secara sukarela".Jika sabit kesalahan menyebabkan kecederaan secara sukarela dengan senjata berbahaya di bawah Seksyen 324 Kanun Keseksaan membawa hukuman penjara sehingga tujuh tahun, denda, rotan, atau mana-mana kombinasi hukuman.Pada 12 Mac, polis telah dimaklumkan mengenai kes di 1 Expo Drive, suspek didakwa menyerang pelakon berusia 36 tahun itu dengan baton yang kemudian dirampas oleh polis sebagai bukti.


3P Muzik cari jalan selesai konflik sistem agihan royalti

KUALA LUMPUR, 21 Jun- Persatuan Pencipta, Pelaku dan Penerbit Muzik Malaysia (3P Muzik) mengambil inisiatif untuk menyampaikan informasi selain mencari jalan bagi menyelesaikan konflik ketidakadilan dalam sistem kutipan serta agihan royalti penggiat muzik.Presidennya Aris Ariwatan berkata, ia bagi membantu meningkatkan tahap kesedaran berkaitan hak cipta dalam kalangan pengkarya muzik tempatan."Perkara ini tetap akan berlaku dalam badan pelesenan. Kami tidak boleh kongsi perkara tersebut, namun perkara ini akan dilakukan secara berperingkat."Kami memerlukan sokongan daripada 5,000 komposer yang merupakan ahli yang bernaung dalam badan pelesenan tersebut untuk memastikan hak kita betul-betul terbela," katanya sidang media pelancaran 3P Muzik.Beliau turut menambah, "ini bukan masa umur 60 tahun untuk menerima sensasi populariti. Apa lagi hina dan kecam. Saya buat ini kerana Allah, demi bangsa dan negara. Kita perlu sokong penggiat seni ini."3P Muzik merupakan persatuan yang didaftarkan pada Disember tahun lalu dan dianggotai Ad Samad, Dr. Azam Dungun, Baggio Damasutra, Man Senoi dan ramai lagi penggiat muzik tanah air.


Rohana Jalil meninggal dunia

KUALA LUMPUR, 20 Jun- Penyanyi terkenal tahun 1980-an, Rohana Jalil, 68, meninggal dunia di Hospital Canselor Tuanku Mukhriz (HCTM) Universiti Kebangsaan Malaysia (UKM) pada pukul 11.34 malam tadi disebabkan kebocoran usus.

Berita perkhabaran duka itu dikongsikan kepada pemberita RTM sahabat karib arwah, Datuk Azizul Khamis.

Bagaimanapun, menurut suaminya Jahangir Khan, "jenazah allahyarham akan terus dibawa dan disolatkan di Masjid Al Falah USJ 9."

Allahyarham akan dikebumikan di tanah perkuburan Islam USJ 21 selepas Zohor.

Sebelum ini, allahyarham dimasukkan ke hospital berikutan komplikasi usus yang dihadapinya sejak April lalu, namun keadaannya ketika itu masih stabil.

Akibat komplikasi yang dihadapinya, allahyarham dilektakkan di wad pemantauan bagi membolehkan hospital memberikan perhatian kepadanya.

Memulakan kariernya dalam bidang hiburan dengan menjuarai Bintang RTM pada tahun 1980-an, terus membawanya ke dalam industri seni tanah air sehingga kini.

Ibu kepada pelakon Kilafairy itu pernah popular dengan lagu Rayuanku, Resahku dan lagu duet nyanyi bersama To'ki berjudul Naluri Cinta.


Bebe Rexha terima tiga jahitan, peminat baling telefon

NEW YORK, 20 Jun- Bintang pop, Bebe Rexha dikejarkan ke hospital selepas cedera di muka akibat terkena telefon pintar yang dilempar peminat ketika sedang membuat persembahan konsert di Pier 17, di sini, Amerika Syarikat.Menurut agensi berita Reuters, konsert pada Ahad lepas itu dibatalkan serta-merta dan Bebe Rexha, 33, terpaksa mendapatkan tiga jahitan pada bahagian kening.Seorang lelaki, 27, ditahan polis atas kesalahan mencetuskan kekecohan dan serangan.Sementara itu, Bebe Rexha menerusi laman sosial TikTok berkongsi keadaan dirinya sambil mengatakan dia dalam keadaan baik."Saya baik saja, dan tidak apa-apa," katanya sambil tersenyum.Bagaimanapun, dalam video tersebut jelas kelihatan kesan lebam pada mata kirinya.

(Bebe Rexha dilempar telefon pintar (kiri) dan suspek lelaki (kanan)/TikTok peminat Bebe Rexha, @bebrexha)


Mizz Nina umum nikah kali kedua

KUALA LUMPUR, 16 Jun- Penyanyi dan aktivis kemanusiaan, Shazrina Azman atau Mizz Nina mengumumkan sudah mendirikan rumah tangga dengan suaminya, Essam Muhammad dalam sebuah majlis tertutup yang dihadiri keluarga dan rakan terdekat. Essam merupakan warga Amerika Syarikat yang juga seorang penyanyi rap dan aktivis kemanusiaan.Menerusi satu hantaran di laman Instagram, Mizz Nina berkongsi gambar bersama suaminya serta meluahkan rasa syukur dengan pernikahan kali kedua itu dan menganggap ia takdir terindah ditentukan oleh Allah SWT. "Bismillahirahmanirahim..Alhamdulilah, segala puji bagi Allah sebaik-baik perancangan dan telah menentukan takdir terindah. Syukur dengan perkahwinan yang mendapat restu kedua orang tua. "InsyaAllah, kami akan saling melengkapi satu sama lain dan meneruskan hidup kami untuk berdakwah. Kami berkongsi aspirasi dan matlamat serta teruja dalam menempuh fasa baru kehidupan bersama," katanya. Mizz Nina turut berkongsi bakal mengadakan satu majlis resepsi perkahwinan tertutup di Kuala Lumpur dalam masa terdekat.Penyanyi berusia 43 tahun itu berharap ikatan yang dibina akan memberikan manfaat kepada semua pihak dan dirinya dalam bersama-sama menjadi insan yang lebih baik. Ini merupakan pernikahan kedua Mizz Nina selepas menfailkan perceraian dengan vokalis kumpulan Hujan, Noh Salleh tahun lalu.


Peserta AGT, Putri Ariani terima undangan Jokowi ke Istana Presiden

JAKARTA, 15 Jun- Peserta America's Got Talent (AGT) dari Yogyakarta, Putri Ariani menerima jemputan Presiden Indonesia, Joko Widodo untuk bertemu dengannya di Istana Presiden, pada Rabu.Remaja berusia 17 tahun itu yang ditemani ibu dan bapanya dalam pertemuan tersebut, turut membawa bersama Golden Buzzer yang diterimanya.Putri turut menerima wang saku daripada Presiden Jokowi bagi membantunya menampung perbelanjaan sepanjang AGT nanti.Remaja berusia 17 tahun itu sangat menghargai sokongan yang diterimanya dan beliau turut menyanyikan dua lagu ciptaan sendiri berjudul 'Loneliness' dan 'Permata Indah Dunia' sambil bermain piano di hadapan Presiden Jokowi.Semasa uji bakat musim ke-18 di Amerika Syarikat minggu lalu, Putri Ariani memukau para juri dan penonton dengan menyanyikan lagunya sendiri, Loneliness.Putri akan kembali ke Amerika Ogos depan untuk meneruskan perjuangannya dalam pertandingan tersebut.Presiden Jokowi turut menjemputnya ke sambutan Hari Kemerdekaan pada 17 Ogos jika ia tidak mengganggu persiapan beliau.


Janna Nick, Dini kini sah suami isteri

LANGKAWI, 10 Jun- Segala teka-teki terjawab apabila pasangan pelakon terkenal, Janna Nick, dan Dini Schatzmann selamat bergelar suami isteri dalam sebuah majlis tertutup yang berlangsung di Masjid Aisyah di sini pagi tadi.Dengan sekali lafaz, pasangan sejoli itu dinikahkan oleh bapa Janna sendiri, Muner Abdullah bersaksikan Pengerusi Masjid Aisyah, Othman Yahya serta sepupu pengantin perempuan, Amir Fikri dan Amar Fikri.Pada majlis pernikahan tersebut, Dini turut menyerahkan mas kahwin RM2,703 kepada Janna dan seutas rantai emas.Jumlah mas kahwin tersebut dipilih sebagai simbolik kepada tarikh perkenalan mereka iaitu pada 27 Mac 2019.Mengucapkan rasa syukur ke hadrat Ilahi, Dini atau nama penuhnya Dini Azan Schatzmann, 29, teruja untuk memulakan kehidupan baharu sebagai seorang suami dan mengharapkan agar setiap langkah mereka melayari bahtera perkahwinan diberkati.“Alhamdulillah, rasa terpaling bahagia dan lega apabila majlis pernikahan ini sudah selesai dan berjalan lancar. Maka bermulalah perjalanan baharu kami sebagai suami isteri,” katanya.Dia berkata, majlis yang lebih tertutup dipilih kerana mahukan sesuatu yang privasi bersama keluarga dan teman rapat.Dini berkata, mereka memilih lokasi Koh Lipe, Thailand sebagai lokasi bulan madu.“Kami tidak sempat untuk merancang berbulan madu di destinasi lebih jauh kerana penggambaran drama sudah bermula.“Tetapi kesempatan bercuti ini kami tetap bercuti bersama di Koh Lipe. Ini adalah destinasi bulan madu pertama kami,” ujarnya.

(Pasangan dinikahkan  bapa Janna sendiri, Muner Abdullah bersaksikan Pengerusi Masjid Aisyah, Othman Yahya serta sepupu pengantin perempuan, Amir Fikri dan Amar Fikri/ FOTO: Janna Nick)

Janna turut berkongsi perasaan gementar dan risau untuk melangkah ke alam perkahwinan.“Ini adalah satu fasa dan langkah terbesar sepanjang 28 tahun usia saya. Mengubah status daripada solo kepada isteri dan insya-Allah, seorang ibu.“Saya juga mahukan satu majlis yang lebih dekat dengan saya sebagai Nurul Jannah. Meraikan fasa baharu saya bersama keluarga tercinta dan rakan-rakan,” ujarnya.Bercakap tentang kerjaya seni dan soal perancangan zuriat, Janna berkata, mereka bakal meneruskan kerjaya seni dan bersedia sekiranya dikurniakan rezeki untuk menimang cahaya mata.

(Majlis pernikahan mendapat sentuhan rekaan The Calla dihadiri ahli keluarga, rakan selebriti dan sahabat karib pasangan pengantin tersebut/ FOTO: Janna Nick)

Antara rakan artis yang hadir ke majlis tersebut adalah Izzue Islam, Nora Danish, Ain Edruce, Puteri Sarah Liyana, Nadia Brian, Mawar Rashid, Dayah Bakar dan ramai lagi.Sementara itu, majlis resepsi pasangan tersebut bakal diadakan di sebuah resort terkemuka di Langkawi.Pada sekitar Februari lalu, Dini memaklumkan bakal mengumumkan satu berita besar berkaitan hal peribadi yang turut berkait rapat dengan Janna dalam masa terdekat.Malah sebelum ini juga terdapat khabar angin mendakwa pasangan itu bakal bernikah di Langkawi pada 10 Jun dan memilih resort mewah di Pantai Cenang, Langkawi sebagai lokasi hari bahagia mereka.


Seoul dilimpahi warna ungu, rai ulang tahun BTS ke-10

(Phoebe Li (kiri) dan anaknya Bella Li (kanan) yang merupakan peminat BTSdari Amerika Syarikat/AFP)

SEOUL, 13 Jun- Mercu tanda utama di ibu negara Seoul, Korea Selatan pada Isnin bercahayakan warna ungu sempena meraikan ulang tahun ke-10 kumpulan K-pop lelaki popular, BTS yang memulakan kerjaya pada 13 Jun 2013.

Selain itu, beberapa struktur di sini termasuk jambatan, menara dan dewan bandar turut diterangi dengan warna ungu.Difahamkan, warna terbabit dikaitkan dengan BTS oleh para peminatnya yang digelar sebagai 'warna BTS'.Sementara itu, anak beranak yang merupakan peminat BTS dari Amerika Syarikat, Phoebe Li, 47, dan anaknya Bella Li, 17, mengakui mereka sememangnya merancang percutian ke Korea Selatan pada tarikh ulang tahun kumpulan terbabit."Ia benar-benar mengujakan. Kami menantikan ini untuk sekian lama. Saya baru mula mendengar muzik mereka (BTS) dan saya sangat menikmatinya. Saya gembira dia (anak) menikmatinya kerana ini adalah sesuatu yang kami benar-benar berkongsi bersama."Apabila kami merancang perjalanan kami ke Korea Selatan, kami merancangnya sekitar ulang tahun ke-10 BTS dan berharap dapat merakam pengalaman berharga," kata Phoebe Li."Saya bertuah berada di sini. Saya fikir ia agak hebat bagaimana mereka (BTS) dapat mengatasi 'sumpahan tujuh tahun'. Saya gembira dapat menjadi sebahagian daripada perjalanan 10 tahun mereka," kata Bella Li pula.Bagi peminat K-Pop, istilah 'sumpahan tujuh tahun' tidak asing yang merujuk kepada pembubaran sesebuah kumpulan selepas tujuh tahun dalam dunia hiburan.Kebanyakkannya ia sering dikaitkan dengan kumpulan K-pop dalam kalangan gadis seperti 2NE1, 4Minute dan Sistar yang dibubarkan selepas tujuh tahun bersama.Dalam kes berkaitan, Jessica juga telah meninggalkan Girl Generation pada tahun ketujuh, serta Sunye dan Sohee telah berpisah dengan Wonder Girls. -AFP

(Seoul dilimpahi warna ungu, warna yang dikaitkan dengan BTS/AFP)


Syamsul Yusof ceraikan Puteri Sarah talak satu kali kedua

(Syamsul Yusof dan Puteri Sarah Liyana sah bercerai talak satu di Mahkamah RendahSyariah Wilayah Persekutuan hari ini/BERNAMA)

KUALA LUMPUR, 14 Jun- Kemelut rumah tangga yang melanda pengarah filem Syamsul Yusof dan isteri pertamanya yang juga pelakon Puteri Sarah berakhir apabila mereka sah bercerai talak satu di Mahkamah Rendah Syariah Wilayah Persekutuan di sini, hari ini.

Syamsul, 39, atau nama sebenarnya Mohd Shamsul Md Yusof melafazkan cerai talak satu terhadap Puteri Sarah, 38, atau Puteri Sarah Liyana Megat Kamaruddin di hadapan Hakim Syarie Akmalluddin Ilyas selepas mahkamah membenarkan permohonan cerai yang difailkan wanita itu.

“Mahkamah membenarkan permohonan penceraian ini. Mahkamah mensabitkan berlaku penceraian talak satu kali kedua mulai hari ini pada 12.23 tengah hari.

“Mahkamah memerintahkan plaintif (Puteri Sarah) menjalani tempoh edah selama tiga kali suci,” kata Akmalluddin.

Puteri Sarah memfailkan permohonan cerai terhadap Syamsul pada 16 Jan lepas atas alasan mereka tidak ada persefahaman dan berlaku shiqaq berpanjangan serta tidak lagi dapat hidup bersama sebagai suami isteri mengikut hukum syarak.

Akmalluddin berkata atas persetujuan pihak-pihak, mahkamah merekodkan defendan (Syamsul) membayar nafkah bulanan RM6,000 kepada dua anaknya.

“Mahkamah juga merekodkan defendan membayar nafkah tahunan kepada dua anak mereka antaranya insurans RM3,500 untuk seorang serta percutian RM5,000 untuk seorang. Selain itu, mahkamah merekodkan defendan membayar nafkah edah RM15,000 dalam tempoh edah kepada plaintif (Puteri Sarah)," katanya.

Sebelum Syamsul melafazkan cerai, peguamnya Azmi Mohd Rais mencadangkan agar pasangan itu bersalaman bagi memohon kemaafan.

Puteri Sarah yang memakai baju kurung moden kemudian mencium tangan Syamsul di hadapan Akmalluddin dengan disaksikan rakan-rakan mereka yang berada di galeri awam.

Terdahulu, peguam Syarie Datuk Akberdin Abdul Kader mewakili Puteri Sarah berkata anak guamnya telah memfailkan penceraian kerana tiada persefahaman dan keputusan Jawatankuasa Pendamai mendapati berlaku shiqaq atau perbalahan yang berpanjangan.

“Saya dengan rendah diri mohon agar mahkamah membenarkan permohonan cerai dan minta defendan melafazkan cerai. Anak guam saya hari ini berada dalam keadaan suci dan ini adalah talak satu kali kedua. Defendan lafazkan talak satu kali pertama pada 9 Mei 2015 dan mereka rujuk semula pada 15 Mei tahun sama,” kata Akberdin.

Azmi kemudian mengesahkan perkara tersebut selain memaklumkan anak guamnya bersetuju untuk melafazkan cerai.

“Anak guam saya setuju dengan terma yang dipersetujui berkenaan nafkah anak dan nafkah edah,” katanya.

Sementara itu, Syamsul ketika ditemui pemberita berkata beliau bersyukur kerana proses penceraian hari ini berjalan lancar seperti yang mereka bincangkan sebelum ini.

“Ini demi masa depan dan kebaikan anak-anak.  Jika kami terus memikirkan tentang diri kami sahaja, akhirnya akan memberikan kesan kepada anak-anak.

“Ini adalah pengakhiran yang baik untuk hubungan kami. Walaupun kami sudah berpisah, kami tidak berdendam lagi,” katanya yang akan terus bersahabat dengan bekas isterinya itu.

Puteri Sarah pula berkata beliau lega kerana semuanya selesai dengan cara baik dan berharap tiada lagi persengketaan antara mereka.

Pasangan itu yang berkahwin pada 8 Mac 2014 dikurniakan dua anak, Shaikul Islam, 6, dan Sumayyah, 4. -BERNAMA

(Syamsul Yusof (kanan) dan Puteri Sarah Liyana (kiri) diperkarangan Mahkamah RendahSyariah Wilayah Persekutuan hari ini/BERNAMA)


'One Piece' rehat empat minggu, Oda jalani pembedahan mata

TOKYO, 7 Jun- Komik popular Jepun 'One Piece' dihentikan sementara selama empat minggu daripada 'Weekly Shonen Jump' susulan pelukisnya, Eiichiro Oda menjalani pembedahan mata, minggu depan.Pengumuman itu dikeluarkan menerusi laman sesawang rasmi manga terbabit, semalam."Keluaran ke-28 tahun ini akan diterbitkan pada 12 Jun, namun dukacita keluaran ke-29 hingga ke-30 ditunda."Kepada semua pembaca, saya memohon maaf kerana membuat anda menunggu. Siri ini dijadualkan disambung semula dalam keluaran ke-33 yang akan diterbitkan pada Selasa, 18 Julai," katanya.

'One Piece' pertama kali muncul dalam bentuk manga (buku komik) di Jepun pada tahun 1997 dan versi anime (siri TV animasi) selepas dua tahun dengan lebih 1,000 episod.

(Kenyataan Eiichiro Oda menerusi laman sesawang rasmi 'One Piece')


Konsert BLACKPINK kaut lebih AS$78.5 juta

SEOUL, 5 Jun-Kumpulan K-Pop, Blackpink cipta rekod dunia apabila memperoleh hampir AS$10 juta bagi satu malam konsert di Mexico.Menurut Touringdata dan Pop Base, konsert BLACKPINK di Mexico telah mengutip AS$9.9 juta untuk satu malam dan AS$19.9 juta  untuk dua malam, secara rasmi menjadi konsert dengan kutipan tertinggi bagi kumpulan muzik dalam sejarah. Jelajah Dunia Born Pink BLACKPINK bermula di Seoul pada Oktober 2022 dan telah singgah ke Amerika Utara, Eropah dan Asia.Konsert jelajah Born Pink juga merupakan konsert jelajah dengan kutipan tertinggi oleh kumpulan wanita.Ia telah mengutip lebih AS$78.5 juta mengatasi rekod AS$78.2 juta yang sebelum ini dipegang oleh Spice Girls.Persembahan kumpulan itu di Stadium Nasional Bukit Jalil, baru-baru ini juga mencatatkan antara jualan tiket tertinggi untuk jelajah dunia Born Pink, dengan lebih 62,000 tiket terjual.


Teater Bangsawan Diraja Hikayat Segenta Alam, lebih 1,000 penonton hadir

IPOH, 7 Jun- Teater Bangsawan Diraja Hikayat Segenta Alam dihadiri lebih 1,000 penonton sepanjang tiga hari pementasan.Ia mengangkat kisah Puteri Limau Purut yang dibawa lari ke Aceh.Menurut Pengarahnya, Datin Shahnoor Zahurin, jalan cerita berdasarkan pemerintahan Sultan Mansur Shah di Perak pada 1600 tahun itu turut mengangkat elemen keunikan dan hikayat golongan bangsawan. "Bangsawan ini salah satu warisan negara yang diangkat pada 2007. Faktor berkenaan menjadi tarikan penonton untuk hadir. Contoh macam Hikayat Segenta Alam, buah durian sakti diturunkan macam mana, kayangan macam mana, ramai yang gerun tengok kayangan mistik tersebut. Jadi itu yang ada dalam bangsawan, yang tiada dalam teater moden," katanya kepada pemberita di sini.Tambahnya, pementasan kali ini menampilkan 80 peratus barisan pelakon dan tenaga produksi golongan muda agar pendedahan dapat diberikan kepada mereka. Ia mendapat kerjasama Jabatan Kebudayaan dan Kesenian Negara (JKKN) Perak dan dipentaskan di Auditorium JKKN Perak bermula dari 4 hingga 6 Jun 2023.


Isu bayaran royalti, PRISM berdepan tindakan undang-undang

KUALA LUMPUR, 1 Jun- 30 penggiat seni tanah air, berjaya memperoleh kebenaran daripada Mahkamah Tinggi untuk memfailkan tindakan undang-undang terhadap Performers Rights and Interest Society of Malaysia Berhad (PRISM) bagi menuntut pembayaran royalti sejak 2017.Hakim, Ahmad Murad Abdul Aziz memutuskan demikian selepas membenarkan permohonan difailkan 30 individu selaku pemohon mengikut Seksyen 471 Akta Syarikat 2016.Antara penggiat seni terlibat, Datuk Jamal Abdillah, Datuk DJ Dave, Datuk J Sham, Azharina Azhar dan Aris Ariwatan.Kesemua penyanyi dan pemuzik itu memfailkan permohonan pada 8 Dis 2022 dengan menamakan PRISM yang kini telah digulungkan, sebagai responden.Jamal menerusi afidavit sokongannya menyatakan PRISM telah diisytihar sebagai suatu badan pelesenan di bawah Seksyen 27A Akta Hakcipta 1987 untuk menjalankan aktiviti kutipan dan pengagihan royalti muzik bagi pihak ahli-ahlinya terdiri daripada kalangan penyanyi dan pemuzik.Dakwanya, PRISM gagal mengutip dan membuat pengagihan jumlah kutipan royalti yang layak diterima oleh pemohon-pemohon bagi tempoh 2017 hingga 2021. Kesemua pemohon masih belum menerima apa-apa bayaran daripada jumlah kutipan royalti berkenaan yang layak diterima mereka daripada PRISM.Sehubungan itu, pemohon turut memohon deklarasi PRISM cuai menjalankan tugasnya sebagai pemegang amanah untuk mengutip dan mengagihkan wang royalti bagi kesemua pemohon. Kesemua pemohon diwakili peguam Datuk Nik Suhaimi Nik Sulaiman, Sofiah Omar dan Muhammad Izzat Dzulkafli manakala pegawai penerima & pelikuidasi yang juga Peguam Kanan Persekutuan dari Jabatan Insolvensi Kuala Lumpur Rahni Kartini Abd Rahim dan Norizan Omar turut hadir pada prosiding hari ini.

(Penggiat seni yang terlibat hadir ke Mahkamah Tinggi KL, hari ini)


ERASER filem akhir Adibah Noor, mula ditayang 1 Jun

KUALA LUMPUR, 1 Jun- Kerinduan peminat kepada pelakon dan penyanyi, Allahyarhamah Adibah Noor boleh diubati menerusi lakonan terakhirnya menerusi filem berjudul ERASER.Filem arahan Mark Lee See Teck itu termasuk dalam kategori filem Malaysia wajib tonton di platform Prime Video, memulakan tayangan hari ini dan tersedia di seluruh Asia Tenggara.Ia juga sebagai hadiah perpisahan daripada pelakon berbakat itu yang telah meninggalkan kita semua pada 18 Jun 2022.Menurut Mark Lee, produksi tidak berdepan banyak kekangan untuk menukar format filem pendek ini dalam durasi 94 minit."Kami berjaya menghasilkan ERASER seperti yang produksi inginkan," katanya menerusi kenyataan.Sementara itu, Penerbit, Mandy Yap berkata ERASER dihasilkan ketika COVID-19 sedang melanda dunia."Kami perlu memastikan semua kru berada dalam keadaan sihat dan mengamalkan SOP ketat agar tiada penularan wabak semasa set penggambaran."Pembikinan filem pada musim pandemik membuatkan kos bertambah, termasuk lima sehingga 10 peratus kos untuk memastikan keselamatan semua kru terjamin."Bagaimanapun pihak kami bersyukur kerana tiada perkara yang tidak diingini berlaku sepanjang 20 hari penggambaran dijalankan," katanya.ERASER adalah kisah kembara keluarga yang porak peranda namun masih bertahan demi kasih sayang yang tidak berbelah bahagi walaupun berbeza agama.Ia turut dibintangi barisan pelakon hebat termasuk Nam Ron, Angela Chan, Dhiya Ariffin dan Alyssa Lee.


Konsert Blues Untuk Rakyat: Papa Rock kembali beraksi

KUANTAN, 31 Mei - Rakyat negeri Pahang berpeluang menyaksikan kemunculan penyanyi legenda rock Datuk Ramli Sarip bersempena penganjuran Konsert Blues Untuk Rakyat.Konsert yang akan berlangsung pada 5 Ogos depan itu akan diadakan di Stadium Tertutup Kompleks Sukan Pahang (Sukpa) di Indera Mahkota, di sini.Kemunculan Ramli Sarip menggamit kenangan setelah lama tidak mengadakan konsert untuk peminatnya di Pahang. Menurutnya, kali terakhir beliau membuat konsert di Pahang ialah sekitar tahun 80an bersama-sama kumpulan Sweet Charity , bertempat di Stadium Darul Makmur. Konsert yang bakal diadakan ini turut memberi mesej kepada golongan muda untuk terus berkarya dan mempunyai disiplin kuat mencipta nama dalam apa juga bidang yang diceburi.

"Keduanya saya rasa penting untuk bagi semangat konsert ini kepada anak-anak muda untuk mendalami perjuangan dan juga lagu-lagu yang telah kita rakamkan lebih kurang 40 tahun 50 tahun yang lalu dan saya rasa saya ingin kongsikan pengalaman perjuangan turun dan naik, kesabaran perlu banyak disiplin, kadang-kadang semua itu perlu dalam kehidupan manusia," katanya kepada pemberita dalam sidang media sempena Konsert Blues Untuk Rakyat, di sini. Pada konsert itu, beliau akan menyanyikan 22 buah lagu berunsur rakyat serta koleksi hits, dan menyediakan enam lagu baharu seperti ronggeng rakyat, cinta disebalik musim dan surat cinta Kuala Lumpur.


Tina Turner meninggal dunia pada usia 83 tahun

NEW YORK, 25 Mei- Tina Turner, penyanyi yang popular dengan lagu 'Rock and Roll', meninggal dunia pada usia 83 tahun, menurut satu kenyataan."Dengan rasa sedih kami mengumumkan pemergian Tina Turner," menurut kenyataan di laman Instagram rasmi pemenang Grammy lapan kali itu."Muziknya dan semangatnya memikat jutaan peminat di seluruh dunia dan memberi inspirasi kepada penggiat seni."Hari ini kami mengucapkan selamat tinggal kepada rakan yang dikasihi dan meninggalkan kami semua dengan karya terbaiknya; muzik. "Tina, kami akan merindui awak."Laporan media berkata penyanyi itu meninggal dunia di Switzerland, tempat dia tinggal beberapa tahun kebelakangan ini.- AFP


Wahid Satay meninggal dunia, pada usia 93 tahun

KUALA LUMPUR, 22 Mei- Dunia seni kehilangan seorang lagi bintang nostalgia, seniman Wahid Satay yang menghembuskan nafas terakhirnya hari ini.Wahid Satay atau nama sebenarnya, Abdul Wahid Ahmad, 93 tahun telah kembali ke rahmatullah pada pukul 8.30 pagi tadi di rumahnya di Teban Gardens, Singapura.Menurut salah seorang cucu allahyarham, Mahirah Mohd Yasin, Allahyarham mempunyai penyakit kencing manis dan jantung semasa hayatnya."Selepas hari raya pertama dan kedua, allahyarham macam ada maklum, macam tidak sihat tetapi ubat ubat semua sudah tersedia. Kita beri mana yang perlu seperti saranan doktorlah. Kemudian, satu hari tu, arwah kena demam panas. Kami pun bergegas bawa arwah ke hospital, sebab doktor pesan dah kat kami," kata Mahirah kepada pemberita RTM secara eksklusif dalam satu temu bual.

Tambah Mahirah, jenazah disolatkan di Masjid Pusara Aman selepas Zohor dan majlis pengebumian selesai selepas Asar.Allahyarham merupakan antara seniman terkemuka ketika zaman kegemilangan filem Melayu pada era 50-an dan 60-an.Antara filem-filem terkenal yang mengharumkan nama Wahid Satay termasuk Badang, Anak Dara dan Pontianak.Nama pentas 'Wahid Satay' diperoleh daripada salah sebuah filem lakonannya yang berjudul Pontianak, lakonan beliau bersama Maria Menado, di mana beliau bekerja sebagai penjual sate yang diganggu pontianak tersebut.


The Weeknd padam nama pentas di media sosial

NEW YORK, 16 Mei- Penyanyi dan penulis lirik, The Weeknd nampaknya semakin memenuhi keinginan untuk menukar nama pentas dengan menggunakan nama sebenar, Abel Tesfaye.Penyanyi lagu berjudul "Blinding Lights" itu pada Isnin telah mengemas kini nama skrinnya di Twitter dan Instagram dengan mengekalkan nama pengguna kedua @theweeknd.Rombakan itu berikutan komen Tesfaye, 33, dalam W Magazine yang menyatakan dia mahu "membunuh" The Weeknd."Saya sedang melalui fasa katarsis (kelegaan emosi), saya bersiap-siap untuk menutup episod The Weeknd."Saya masih akan menghasilkan muzik, mungkin sebagai Abel, mungkin sebagai The Weeknd. Tetapi saya masih mahu "membunuh" The Weeknd. Saya pasti cuba untuk menghilangkan "kulit" itu dan dilahirkan semula," katanya.Tesfaye terkenal menerusi genre muzik R&B dengan seramai 32.2 juta pengikut di YouTube dan menjadi artis pertama yang memperoleh lebih 100 juta pendengar bulanan di Spotify. -AFP

(Tangkap layar laman sosial Abel Tesfaye)


Calon ABPBH 35, DJ Sonic punya aura tersendiri

KUALA LUMPUR, 7 Jun- "Ini adalah peluang terakhir untuk saya, memandangkan banyak bakat baharu dalam industri penyiaran yang semakin kompetitif termasuk barisan penyampai yang sudah popular dan “ada nama”.Itu reaksi DJ radio Nasional FM, Sonic Hussein yang tercalon dalam senarai 20 calon awal kategori Penyampai Radio Popular Anugerah Bintang Popular BH (ABPBH) ke-35.DJ Sonic atau nama sebenarnya, Awang Suffian Awang Hussein, 44, berasa amat terharu dan bersyukur kerana mendapat sokongan banyak pihak, sama ada khalayak pendengar juga warga kerja Radio Televisyen Malaysia (RTM), khusunya kakitangan stesen Nasional FM dalam memberi sokongan pelbagai cara untuk melayakkan dirinya tersenarai dalam kelompok lima terbaik kategori itu.Mengimbau lebih sedekad menjadi penyampai radio, wakil tunggal RTM itu amat bersyukur atas pencalonan untuk anugerah berprestij itu. Kali terakhir anak kelahiran Kapit, Sarawak itu tercalon dalam kategori tersebut adalah pada edisi ke-24 ABPBH iaitu pada tahun 2011."Saya merasakan inilah momen saya bagi pencalonan ini. Apa pun saya tetap akan memberikan yang terbaik," balas DJ Sonic yang kini bertanggungjawab mengendalikan segmen Nasional Pagi, 3 Suara, bersama dua lagi penyampai DJ Nazri dan DJ Dyya Nawai; ketika ditanya wartawan RTM mengenai harapannya atas pencalonan ABPBH itu.Katanya, untuk berada sebaris dengan nama besar dalam kategori dipertandingkan, ia seakan memberi isyarat bahawa stesen radio RTM juga punya pendengar tersendiri. DJ Sonic amat yakin dengan pilihannya untuk bekerja di stesen radio kerajaan."Saya terus bekerja keras untuk lebih dikenali. Walaupun bekerja dalam stesen radio milik kerajaan, saya juga boleh dikenali," katanya.Ketika mengulas berkenaan peluang sekiranya berada dalam kelompok lima terbaik, "melihat senarai calon dalam kategori itu, luar biasa untuk berada dalam senarai," katanya sambil tersenyum.Namun, "mungkin perkara itu bukanlah mustahil kerana sokongan yang diberikan kepada saya cukup luar biasa, selain promosi yang dilakukan oleh semua rakan penyampai stesen radio RTM."Menyingkap cerita pada awal kemunculannya dalam industri seni, ianya suatu perjalanan yang sukar, namun tetap akan dikenang dan menjadi penguat untuk terus memberikan yang terbaik sekali gus melakar kejayaan yang gemilang untuk dirinya.

(Sonic ketika mengacarakan Selamat Pagi Malaysia (SPM Plus)

"Saya pernah tidur di kerusi Waterfront Kuching kerana saya perlu mengemudikan sebuah acara di sana. Tidak cukup dengan itu, saya juga pernah dihalau dari rumah sewa dan tidak mempunyai wang yang mencukupi untuk makan. Namun itu adalah momen yang saya jadikan sebagai kepuasan saya untuk terus berkarya," katanya.Minatnya dalam bidang hiburan dan ingin mengembangkan bakatnya di RTM, membuatkan jejaka itu terus kental mengharungi cabaran yang perlu dilalui meski mengetahui banyak liku-liku kehidupan yang perlu ditempuhi, apatah lagi terpaksa berjauhan dengan keluarga tersayang.Selain melakukan DJ radio di sebuah stesen kerajaan, ia bukan penghalang kepadanya untuk terus menerima jemputan daripada pelbagai syarikat dan orang perseorangan untuk mengemudikan pelbagai acara.Mungkin ramai yang tidak tahu, jejaka kelulusan Universiti Teknologi MARA (UiTM) Sarawak itu, "pernah menerima bayaran yang agak mengejutkan. Kebanyakannya akan menganggap jumlah yang diterima itu besar, namun saya hanya menerima RM20 untuk kerja yang saya lakukan pada ketika itu."Tidak melatah atas pengalaman cukup bermakna itu, sekali gus mendewasakan kehidupannya, DJ Sonic kini lebih matang dan bijak dalam melakukan sesuatu tugas dan percaya setiap rezeki sudah pun tertulis oleh Yang Maha Esa.“Saya juga amat berterima kasih dengan rakan artis, Fazura kerana mempercayai bakat saya,” kata DJ Sonic atas kepercayaan selebriti serta usahawan terkenal itu yang sering mengundangnya untuk mengemudi kebanyakan acara yang dianjurkan.“Peluang tersebut seakan membuka ruang dan peluang kepada saya untuk terus dikenali dalam industri seni.”Pengacara dan penyampai radio itu turut bersyukur dengan bakat yang dimilikinya selain mendapat sokongan daripada peminatnya yang tersendiri."Bagi yang menyokong saya boleh terus undi saya di laman web ABPBH https://www.abpbh.com.my/undian bagi kategori Penyampai Radio Popular," kata DJ Sonic sambil mengucapkan ribuan terima kasih atas sokongan semua.


Filem Johnny Depp buka Festival Filem Cannes

(Johnny Depp memegang watak Raja Louis XV dalam filem "Jeanne du Barry"/YouTube)

CANNES, 16 Mei- Festival Filem Cannes 2023 pada Selasa membuka tirai dengan Johnny Depp membuat kemunculan semula dalam filem pembukaan yang mempamerkan kemahiran bahasa Perancisnya sebagai Raja Louis XV.Kerjaya pelakon berusia 59 tahun itu merosot di Hollywood, walaupun dia menang dalam perbicaraan kes fitnah terhadap bekas isteri, Amber Heard tahun lalu atas dakwaan keganasan rumah tangga.Bagaimanapun, Depp kembali membuat kemunculan dan akan menghadiri karpet merah untuk malam pembukaan Cannes menerusi filem Perancis berjudul "Jeanne du Barry" yang mengisahkan percintaan raja abad ke-18 dengan seorang pelacur bergelar Madame du Barry.Pengarah festival, Thierry Fremaux memberitahu wartawan bahawa dia tidak berminat dengan kes perbicaraan Depp, sambil menambah, penerimaan festival itu terhadap Depp adalah kerana lakonannya."Saya tidak tahu bagaimana imej Depp di Amerika Syarikat. Untuk memberitahu anda perkara sebenar, kami menonton filem. Saya hanya mempunyai satu peraturan dalam hidup iaitu kebebasan berfikir, kebebasan bersuara, kebebasan untuk bertindak mengikut undang-undang."Depp tidak diharamkan atau dilarang berlakon dalam filem, dan filem itu juga tidak diharamkan. Jika semua itu terjadi, ya, kami tidak akan bercakap mengenai perkara ini, namun ia sebaliknya," katanya dalam sidang media di sini. -AFP

(Johnny Depp sebagai Raja Louis XV (kanan) dan Maïwenn Le Besco sebagaiMadame du Barry dalam filem "Jeanne du Barry"/YouTube)


4,000 peminat hadir Konsert Satu Suara Volume 3

KUALA LUMPUR, 15 Mei- Konsert Satu Suara Volume 3 berlangsung meriah Sabtu lalu dengan kehadiran 4,000 peminat.Tiket habis dijual sekali gus melegakan Datuk Seri Siti Nurhaliza yang sebelum ini risau kerana jualan tiket agak perlahan.Siti Nurhaliza berkata beliau telah menjangkakan tiket berkenaan akan habis dijual."Saya berasa lega tiket berkenaan habis dijual di saat-saat akhir. Orang ramai masih lagi mencari tiket tersebut walaupun ia telah habis dijual," katanya kepada pemberita di sini.Konsert yang menggabungkan Siti Nurhaliza bersama Jay Jay dan Ernie Zakri berlangsung di Megastar Arena, Plaza Sungei Wang di sini.Menerusi konsert itu, Siti Nurhaliza turut memperdengarkan lagu daripada album beliau yang bakal dilancarkan tahun ini bertajuk Sehebat Matahari.


Jamie Foxx sudah pulih, dibenarkan keluar hospital

(Aktor Hollywood, Jamie Foxx / AFP)

LOS ANGELES, 13 Mei- Aktor Hollywood, Jamie Foxx dibenarkan keluar dari hospital dan dilaporkan pulih selepas sebulan menerima rawatan.Berita itu dikongsi anak perempuan pada Jumaat.Bulan lalu, Foxx yang berusia 55 tahun telah dikejarkan ke hospital di negeri Georgia, di mana dia sedang menjalani penggambaran filem Netflix pada masa itu.Tiada butiran mengenai keadaan kesihatannya sejak itu, sekali gus membawa kepada beberapa spekulasi bahawa bintang "Django Unchained" itu mungkin mengalami penyakit berbahaya dan kesihatannya semakin merosot.Tetapi anaknya, Corinne Foxx menepis khabar angin itu dalam siaran Instagram hari Jumaat."Ayah saya telah keluar dari hospital selepas selama berminggu-minggu, menjalani rawatan. Malah, dia bermain pickleball semalam!" dia menulis.Pegawai media Foxx mengesahkan berita itu kepada AFP, tanpa memberikan butiran lanjut.Foxx, seorang pelakon, pelawak dan penyanyi yang memenangi Grammy, Anugerah Akademi pada tahun 2005 untuk filem biopik muzik Ray Charles "Ray," dan dicalonkan dalam Oscar untuk "Collateral" pada tahun yang sama.Dia baru-baru ini menjalani penggambaran "Back in Action," yang dibintangi bersama Cameron Diaz, di Georgia.Dalam catatan awalnya pada 12 April, Corinne Foxx menulis bahawa bapanya telah 'mengalami komplikasi perubatan' tetapi disebabkan tindakan pantas dan penjagaan yang rapi dia kini sedang pulih.Foxx sendiri minggu lalu menyiarkan mesej di platform media sosial: "Hargai semua cinta!!! Rasa dirahmati." -AFP


BTS bakal keluarkan memoir

SEOUL, 12 Mei- Bintang KPop BTS akan mengeluarkan memoir di Korea Selatan dan Amerika Syarikat pada Julai, kata penerbitnya di AS.BTS telah menjadi fenomena budaya global, mendominasi carta di seluruh dunia sambil meraih berbilion-bilion untuk ekonomi Korea Selatan.Bertajuk "Beyond the Story: 10-Year Record of BTS", buku itu ditulis bersama oleh wartawan Korea Selatan Kang Myeong-seok dan ahli kumpulan itu."Siapa yang teruja?... #BTSbook," kata penerbit AS, Flatiron Books pada Khamis di akaun Instagramnya.Forum dalam talian dan laman media sosial telah dibanjiri dengan spekulasi mengenai penerbitan buku itu pada Julai, dengan beberapa pengulas mengatakan bahawa ia mungkin dikarang oleh Taylor Swift.Buku itu berada di bahagian atas senarai buku terlaris Amazon dan Barnes dan Noble selepas prapesanan oleh peminat.Memoir 544 halaman kumpulan K-pop itu akan dikeluarkan pada 9 Julai, menurut halaman Amazon buku itu.Ia adalah satu penghormatan kepada tarikh penting dalam sejarah kumpulan itu dengan adanya kelab peminat atau dikenali sebagai ARMY yang wujud pada hari itu, 10 tahun lalu."Saya sangat menantikan buku itu... Sungguh menarik apabila dapat melihat kembali 10 tahun lalu bersama BTS," tulis seorang peminat di Twitter dalam bahasa Korea.Edisi AS buku itu diterjemahkan oleh Anton Hur dengan Clare Richards dan Slin Jung.BTS kini sedang berehat dengan ahli-ahlinya menjalankan projek solo manakala dua daripada kumpulan itu mengikuti perkhidmatan ketenteraan wajib Korea Selatan.-AFP